NAJIB, BERHENTILAH KELIRUKAN RAKYAT DAN LEBIH BAIK BANYAK2 BERTAUBAT

 Meskipun sudah lebih sebulan didakwa di mahkamah berkaitan  penggubahan wang haram kerana menerima sejumlah RM2.6 bilion melalui akaun bank peribadinya, Najib Razak masih cuba mengeluh secara terbuka mengenai nasib yang menimpa dirinya.

 Bukankah ketika ini beliau seharusnya menumpukan sepenuh perhatian untuk membela dirinya di mahkamah saja?

 “Bila saya dapat RM2 bilion saya didakwa, bila saya pulangkan RM2 bilion pun saya didakwa.

 “Ini agak pelik, orang pulangkan duit kena dakwa,” kata beliau berhubung 21 pertuduhan penggubahan wang haram yang dikenakan terhadapnya berkaitan dana RM2.6 bilion itu.
Daripada apa yang diluahkah Najib itu, jelas beliau sekali lagi cuba mengelirukan rakyat dan menunjukkan seolah-olah dirinya suci bersih dan tidak melakukan apa-apa kesalahan.

 Najib sebenarnya bukan tidak sedar mengenai salah lakunya, tetapi cuba buat-buat tak faham berhubung kemasukan dan pemulangan semula wang itu.

 Untuk makluman Najib, jika kita mencuri atau menerima rasuah misalnya, kesalahan kita tidak akan terhapus hanya kerana kita memulangkan semula duit yang dicuri atau diterima secara rasuah sebelum itu.

 Pencuri motorsikal tetap bersalah mencuri meskipun jika beberapa bulan kemudian memulangkan semula motorsikal yang dicurinya.

 Lebih-lebih lagi dalam kes Najib itu, beliau menerima wang tersebut pada Mac 2013, namun hanya memulangkannya pada Ogos tahun yang sama.

 Mengapa mesti mengambil masa lima bulan untuk memulangkannya?

 Selain itu, fakta mengenai jumlah yang disebut Najib juga tidak tepat sebenarnya.

 Jumlah wang yang dikatakan derma daripada keluarga Diraja Arab Saudi yang diterima Najib adalah berjumlah RM2.6 bilion tetapi yang dipulangkan cuma RM2.3 bilion atau dalam dolar AS, wang diterima berjumlah AS681 juta, manakala yang dipulangkan hanya AS$620 juta saja.

 Kenapa jumlah yang dipulangkan berkurangan dan ke mana selebihnya ia digunakan?

 Mengapa Najib tidak pernah menyebut mengenai kekurangan jumlah wang yang dipulangkannya itu?

 Yang lebih menghairankan, malah seluruh dunia pun tahu dan pelik dengannya, jika benar wang RM2.6 bilion itu didermakan oleh keluarga Diraja Arab Saudi, mengapa ia dimasukkkan melalui Tanore Finance yang dipunyai oleh Jho Low bersama Eric Tan Kim Loong?

 Malah, ketika memulangkannya pun Najib memasukkan semula RM2.03 bilion itu kepada Tanore Finance semula?

 Mengapa tidak dipulangkan terus kepada anak Raja Arab yang memberi derma itu?

 Kenapa mesti dipulangkan kepada syarikat kepunyaan Jho Low juga?
Yang lebih-lebih menghairankan lagi ialah berhubung hasil siasatan DOJ Amerika Syarikat pada 2017 yang mendapati sebahagian daripada wang yang dipulangkan itu telah digunakan oleh Jho Low untuk menghadiahkan barangan kemas kepada Rosmah Mansor dan gambar kepada pelakon Hollywood, Leonardo DiCaprio.

 Dilaporkan Jho Low telah membelanjakan AS$27.3 juta daripada wang AS$620 juta yang dipulangkan Najib itu untuk membeli loket dan rantai berlian 22 karat bewarna merah jambu untuk diberikan kepada “isteri MO1” serta sekeping gambar berharga AS$750 ribu sebagai hadiah kepada DiCaprio.

 Bagaimana Jho Low boleh membelanjakan wang yang dipulangkan Najib itu jika benar ia dipulangkan kepada anak Raja Arab?

 Dalam hal ini, kerana amalan “cash is king”  yang digemarinya, Najib mungkin masih mempunyai penyokong taksub, buta dan tuli yang percaya segala apa yang diperkatakannya.

 Tetapi, beliau harus sedar beliau kini bukan lagi Perdana Menteri dan rakyat telah pun menghumbannya daripada puncak kuasa menuju perjalanan ke penjara berikutan skandal 1MDB dan dana RM2.6 bilion yang dikaitkan dengannya itu.

 Maka, lebih baiklah beliau banyak-banyak  bertaubat dan meluangkan lebih masa di atas tikar sembahyang, sambil menumpukan perhatian kepada kesnya di mahkamah yang terus bertali arus daripada tidak habis-habis  mencipta khayalan untuk mengelirukan orangramai.
(ShahbudinHusin 24/10/2018)

0

0

votes
Article Rating
Kongsikan artikel ini


PELAWAAN TAK MASUK AKAL, ADAKAH DARIPADA SEDAP2 SEBAGAI PERDANA MENTERI, TUN M MAHU JADI KETUA PEMBANGKANG?

Berikutan gesaan Tun Mahathir Mohamad dua hari lalu agar ahli UMNO beramai-ramai menyertai Bersatu, Annuar Musa tampil mempelawa Perdana Menteri dua kali itu supaya kembali semula ke pangkuan UMNO.

 Sesungguhnya, kata Setiausaha Agung UMNO itu, ramai ahli UMNO, termasuk dirinya amat sayang dan menghormati Tun Mahathir dengan hati yang tulus ikhlas.

 “Insya Allah UMNO ini tidak akan mati. Apa yang buruk, kita sama-sama perbaiki.

 “Umat Melayu dan Islam akan lebih bersyukur kiranya ini terjadi. Sirih pulang ke gagang, belut pulang ke lumpur,” tambah Annuar lagi.
Ehhh…bukankah sejak dulu UMNO dan Annuar sendiri tak suka dan keji Tun Mahathir dengan macam-macam gelaran?
Sejak bila ada perasaan sayang dan hormat kepada beliau dengan rasa yang tulus ikhlas kononnya?

 Dalam pada itu, dari segi logik dan hukum akalnya, gesaan yang dibuat oleh Tun Mahathir adalah dikira munasabah kerana UMNO ketika ini sudah hilang kuasa serta berdepan pelbagai masalah lainnya, di samping imej buruknya yang berterusan di mata rakyat.

 Oleh kerana perjuangan mana-mana parti di dunia ini ialah untuk mendapat kuasa dan mahu menjadi kerajaan, maka gesaan agar ahli UMNO menyertai Bersatu itu tentunya dianggap suatu bentuk pelawaan yang boleh diterima oleh sesiapa saja.

 Lebih-lebih lagi jika apa yang ditawarkan misalnya, sama ada jawatan, kedudukan atau sebagainya, kena dengan kehendak serta selera mereka yang diberi tawaran itu, tentu saja menyertai Bersatu atau mana-mana parti yang berada dalam kerajaan adalah pilihan yang sukar ditolak.

 Lagi pula, UMNO sudah terlalu biasa menjadi kerajaan dan mungkin suatu kejanggalan apabila tiba-tiba bergelar pembangkang seperti sekarang.

 Oleh itu, jika ingin kembali semula sebagai kerajaan, pilihan yang terbaik ialah dengan masuk secara beramai-ramai ke dalam Bersatu dan kemudian sama-sama memperjuangkan nasib rakyat serta membina semula negara ini.

 Tetapi, apabila Annuar membalas gesaan Tun Mahathir itu dengan mempelawa Perdana Menteri supaya kembali semula ke pangkuan UMNO, ia adalah suatu bentuk tawaran yang janggal dan nampak kelakar.

 Di mana logiknya Tun Mahathir yang sudah menjadi Perdana Menteri mahu kembali ke pangkuan UMNO yang kini telah bertukar nasibnya menjadi parti pembangkang dan meninggalkan Bersatu yang ditubuhkannya?
Soal UMNO parti yang besar, cawangan yang banyak dan sebagainya tidak harus dijadikan perbandingan kerana ketika ini, meskipun Bersatu merupakan parti yang lebih kecil, tetapi ia adalah kerajaan.

 Apa jadi kepada Tun Mahathir jika beliau masuk semula UMNO seperti yang ditawarkan oleh Annuar?

 Apakah daripada Perdana Menteri, Tun Mahathir mahu dijadikan Ketua Pembangkang pula?

 Kalau daripada Ketua Pembangkang, mungkin ramai yang tidak menolak apabila ditawarkan menjadi Perdana Menteri, tetapi adakah mana-mana pemimpin di dunia ini yang tengah sedap-sedap duduk sebagai Perdana Menteri, tiba-tiba mahu dipelawa menyertai parti yang hanya memungkinkannya menjadi Ketua Pembangkang saja?
(ShahbudinHusin 25/10/2018)

0

0

votes
Article Rating
Kongsikan artikel ini


SYABAS PEMUDA UMNO

 Di sebalik beberapa orang yang tampil bersuara mahu Zahid Hamidi terus mengekalkan kedudukannya sebagai Presiden UMNO, malah beliau juga sudah menetapkan jadual jelajah ke seluruh negara untuk membersihkan namanya daripada 45 pertuduhan mahkamah yang sedang dihadapinya, Pemuda UMNO hari ini dengan berani memunculkan suaranya yang berbeza.

 Saranan Pemuda UMNO dalam mesyuarat Exconya hari ini ialah mahu agar Zahid Hamidi bercuti sementara sehingga kes mahkamahnyanselesai.

 “Kami memohon Zahid Hamidi untuk mempertimbangkan cuti seketika daripada menjalankan tugas-tugas parti.

 “Tidak adil membebankan beliau dalam keadaan UMNO mahu terus bergerak ke hadapan.

 “Berehat bukan bererti dia bersalah atau perlu melepaskan jawatan. Kita minta dia bercuti dan berehat untuk memfokuskan kes yang dihadapinya sehingga selesai,” kata Ketua Pemuda UMNO Malaysia, Asyraf Wajdi Dusuki selepas mempengerusi mesyuarat Exco Pemuda UMNO di PWTC, Kuala Lumpur.

 Sesungguhnya pendirian sebulat suara Pemuda UMNO ini adalah suatu keputusan yang bukan saja berani, malah menepati kehendak majoriti ahli-ahli UMNO sendiri.

 Dalam usaha UMNO mahu melangkah ke hadapan dan mendapat semula kepercayaan rakyat setelah kalah dalam PRU14 lalu, pendirian Pemuda UMNO ini sangat dialu-alukan.

 Diharapkan selepas ini lebih ramai lagi pihak dalam UMNO yang akan tampil bersuara menyambut, menyokong dan sependirian dengan Pemuda UMNO itu.

 Tiada pilihan sebenarnya untuk UMNO meraih semula kepercayaan rakyat, selain memberi cuti kepada Zahid Hamidi berikutan nama parti itu sudah begitu buruk di mata rakyat yang diakibatkan oleh deretan skandal yang berpunca daripada Najib Razak.

 Selepas Najib yang mencemar dan membusukkan nama UMNO sehingga kehilangan kuasanya dan kemudian Zahid Hamidi pula dibebani dengan 45 pertuduhan pecah amanah, menerima rasuah dan penggubahan wang haram, UMNO tidak mampu lagi berketuakan pemimpin yang kotor atau telah tercemar namanya.

 Untuk itu, syabas kepada Pemuda UMNO kerana telah memulakan langkah pertama ke arah menjadikan UMNO bukan saja bersih, malah mahu kelihatan dan dilihat bersih oleh rakyat jelata.
(ShahbudinHusin 25/10/2018).

0

0

votes
Article Rating
Kongsikan artikel ini


PULAK DAH….

 Dulu Menteri Luar Arab Saudi, Adel Al-Jubeir ini pernah mengaku wang RM2.6 bilion yang diterima Najib Razak adalah datang daripada negaranya, Arab Saudi.

 “Kami sedar tentang derma itu dan ia benar-benar sumbangan tanpa mengharapkan apa-apa balasan.

 “Kami juga sedar Peguam Negara Malaysia telah menjalankan siasatan teliti mengenai perkara itu dan mendapati tiada salah laku.

 “Justeru, setahu kami, isu ini telah ditutup,” kata Adel Al-Jubeir sebagaimana kenyataannya pada 15 April 2016 lalu.
Tetapi, hari ini ketika berkunjung ke Malaysia, nada kenyataan Adel Al-Jubeir nampak jauh berbeza.
Adel Al-Jubeir dalam rangka lawatan tiga hari ke Malaysia dan petang tadi beliau turut mengadakan pertemuan dengan Perdana Menteri, Tun Mahathir Mohamad di Putrajaya.

 Beliau dilaporkan berkata, derma RM2.6 bilion yang pernah diterima Najib itu tiada kena-mengena dengan Arab Saudi.

 Pulak dah…

 Yang pasti,  berita ini tentunya membuatkan Najib makin pening kepala dibuatnya.
Pembela, penyokong dan pengampu Najib juga jadi kelu lidah dan tidak mampu berkata apa-apa lagi.

 Kes berkaitan wang RM2.6 bilion itu pun sudah dibawa ke mahkamah dan Najib berdepan 21 pertuduhan penggubahan wang haram berkenaan dana tersebut.

 Sekaligus, pembelaan Najib di mahkamah nampak makin sulit jadinya.
(ShahbudinHusin 26/10/2018)

0

0

votes
Article Rating
Kongsikan artikel ini


SAYANG PEMIMPIN ATAU SAYANG PARTI?

 Selain banyak sebab lain yang bukan lagi rahsia sebagai punca kalah dan hilangnya kuasa UMNO, salah satu sebab terbesarnya ialah keengganan pemimpin dan ahli UMNO menyingkirkan Najib Razak sebelum PRU14 yang lalu.

 Meskipun Najib ketika itu belum lagi dibawa dan didakwa di mahkamah, tetapi bebasnya beliau daripada sebarang pendakwaan lebih kerana cengkamannya terhadap Pejabat Peguam Negara yang pada waktu itu diketuai oleh Apandi Ali.

 Najib sebelum itu telah menukar secara tergesa-gesa dan kontroversi Peguam Negara daripada Gani Patail kepada Apandi Ali.

 Lantaran itu, di mata rakyat, berikutan skandal 1MDB yang menjadi bualan di seluruh dunia,  Najib dilihat sebagai seorang yang ada banyak kesalahan, tetapi berjaya melindungi kesalahannya di sebalik dinding tebal yang dibina melalui pertukaran Peguam Negara.

 Kalaulah ketika itu pemimpin dan ahli UMNO mendengar dengan jujur denyut nadi rakyat dan sedia menyingkirkan Najib sebelum PRU14, apa yang berlaku hari ini tentulah tidak menjadi tatapan ke seluruh dunia.

 Saya sendiri pada 2016 ada menulis sebuah buku yang bertajuk “Kad Merah Untuk Najib”  yang menyarankan perlunya UMNO membuang dan menyingkirkannya untuk mengelakkan UMNO dan BN ditolak rakyat melalui peti undi dalam pilihanraya.
Tun Mahathir Mohamad sendiri tidak jemu-jemu mendesak penyingkiran Najib demi untuk menyelamatkan UMNO dan akhirnya beliau sendiri tampil ke depan untuk mengetuai gerakan menumbangkan Najib, UMNO dan BN melalui Pakatan Harapan.

 Waktu itu, alasan tidak mahu menyingkirkan Najib ialah kerana pemimpin UMNO ternampak lebih sayangkan Najib berbanding UMNO itu sendiri.

 Hanya setelah UMNO benar-benar hilang kuasa, kemudiannya barulah kita dengar beberapa pemimpin UMNO meluahkan rasa kesal kerana tidak bercakap berpaksikan kebenaran mengenai Najib.

 Malangnya semua itu sudah terlambat. Selebihnya yang berdiam diri dan tidak meluahkan apa-apa kata mungkin juga ada perasaan sedemikian di dalam diri mereka, cuma agaknya masih malu untuk mengakuinya secara terbuka.

 Apa yang berlaku kepada Zahid Hamidi sekarang ini sebenarnya tidak banyak berbeza situasinya dengan Najib dahulu.

 Cumanya sekarang Zahid Hamidi sudah didakwa dengan 45 pertuduhan pecah amanah, menerima rasuah dan penggubahan wang haram yang jumlah keseluruhannya melibatkan lebih RM114 juta, sementara Najib hanya setelah UMNO tumbang dan Peguam Negara ditukar, barulah beliau dapat dibawa ke mahkamah.

 Dalam hal ini, para pemimpin UMNO seharusnya belajar daripada kesilapan masa lalu berkaitan Najib dahulu. UMNO masih dalam proses pemulihan kesan daripada kekalahan dalam pilihanraya umum yang lalu.

 Apabila Pemuda UMNO menyarankan Zahid Hamidi bercuti seketika untuk menyelesaikan kes mahkamahnya, ia adalah pendirian paling rasional yang dipelajari daripada keengganan menyingkirkan Najib sebelumnya.

 Pendirian itu harus disokong dan disambut oleh pelbagai pihak lain dalam UMNO agar Zahid Hamidi setuju untuk bercuti atau MT UMNO akhirnya mengambil keputusan memberinya cuti.

 Untuk meraih semula kepercayaan rakyat, UMNO tidak boleh lagi dipimpin oleh mereka yang kotor, tidak bersih atau kelihatan tidak bersih. Hanya dengan memberi cuti seketika kepada Zahid Hamidi saja pilihan terbaik ketika itu.

 Mempertahankan Zahid Hamidi atau memanggil Pemuda UMNO sebagai “haprak” kerana pendirian tersebut hanya meletakkan UMNO kembali kepada ketaksuban melampau seperti era Najib dalam mempertahankan pemimpin.

 Bukan tidak boleh mempertahkan pemimpin, tetapi dengan 45 pertuduhan yang dihadapinya yang bagi kebanyakan rakyat biasa umpama “terang lagi bersuluh”, di manakah relevanmya menyayangi pemimpin melebihi sayang kepada UMNO itu sendiri?

Mampukah UMNO terus berhujah dan meyakinkan rakyat untuk mendapat sokongan rakyat jika sepanjang masa Presiden UMNOnya lebih banyak terpapar wajahnya berada di kandang salah mahkamah untuk mempertahankan dirinya?
(ShahbudinHusin 26/10/2018)

0

0

votes
Article Rating
Kongsikan artikel ini


DUA PERKARA BAKAL MENYUSUL DALAM WAKTU TERDEKAT INI SELEPAS TOK PA
MEMILIH MENYERTAI BERSATU

 Meskipun ada enam Ahli Parlimen UMNO yang sudah meninggalkan parti itu, setakat ini hanya Ahli Parlimen Jeli, Mustapa Mohamed yang memilih untuk menyertai Bersatu.

 Mustapa mengumumkan kemasukannya ke dalam Bersatu malam tadi di hadapan barisan kepimpinan tertinggi parti itu, termasuk Tun Mahathir Mohamad dan Muhyiddin Yassin di ibu pejabat Bersatu di Petaling Jaya.

 Empat lagi Ahli Parlimen yang keluar UMNO sehingga ini masih kekal sebagai Ahli Parlimen Bebas, sementara Rosman Isli, Ahli Parlimen Labuan memilih untuk menyertai Warisan.

 Dengan kemasukan Mustapha atau Tok Pa menyertai Bersatu semalam, sekurang-kurangnya dua perkembangan lain akan menyusul selepas ini:-
Pertama, akan berlaku rombakan atau pertambahan anggota kabinet dalam waktu terdekat ini kerana kemasukan Tok Pa ke dalam Bersatu pasti disusuli dengan perlantikannya sebagai menteri.

 Ia bagi mengimbangi kedudukan anggota jemaah menteri yang secara majoritinya ketika ini terdiri daripada mereka yang tiada pengalaman langsung dalam pentadbiran kerajaan.

 Lebih-lebih lagi, menteri daripada Bersatu khususnya, paling menjadi pertikaian umum dari segi kewibawaan, tingkah laku dan ketika memberi kenyataan kepada media sehingga mereka dianggap tidak cukup berwibawa untuk menjadi menteri.

 Dengan hadirnya Tok Pa yang dikenali sebagai menteri yang baik, berwibawa dan bagus kabinet nanti, bukan saja pentadbiran kerajaan akan bertambah kukuh, malah dapat mengimbangi kekurangan yang ada pada menteri-menteri daripada Bersatu ketika ini.

 Melalui kemasukan Tok Pa juga, kemungkinan ada menteri daripada  Bersatu akan dipindahkan ke kementerian lain, bahkan tidak mustahil jika ada yang digugurkan terus.

 Kedua, kemasukan Tok Pa ke dalam Bersatu dengan sendirinya akan mendorong lebih ramai pemimpin UMNO untuk mengikut jejak langkah beliau meninggalkan parti itu dan memilih wadah baru yang diterajui oleh Tun Mahathir.

 Sehingga ini sekurang-kurangnya ada dua kumpulan pemimpin UMNO yang menunjukkan minat yang tinggi untuk menyertai Bersatu.

 Satu kumpulan diketuai oleh seorang bekas menteri yang masih merupakan Ahli Parlimen yang bertapak di selatan tanahair, manakala satu kumpulan lagi adalah daripada utara semenanjung.

 Kumpulan daripada selatan dikatakan akan membawa  sekurang-kurangnya 35 pemimpin UMNO untuk menyertai Bersatu yang terdiri daripada Ahli Parlimen, Adun, Ketua Bahagian dan pemegang-pemegang jawatan kanan yang lain.

 Pada bulan lalu, kumpulan ini telah bermesyuarat di Jakarta dan antara  yang dipersetujui ialah mereka mahu menunggu apa akan berlaku kepada Presiden UMNO, Zahid Hamidi terlebih dahulu sebelum memutuskan sebarang langkah yang seterusnya.

 Realitinya, Zahid Hamidi kini sudah pun didakwa dengan 45 pertuduhan di mahkamah dan beserta dengan kemasukan Tok Pa ke dalam Bersatu, kumpulan dari selatan ini dipercayai akan lebih cepat lagi meninggalkan UMNO.

 Sementara itu, kumpulan dari utara yang berminat untuk menyertai Bersatu juga sedang rancak mengadakan pelbagai pertemuan untuk memperkemaskan rancangan mereka.

 Kumpulan daripada utara ini, meskipun lebih kecil daripada kumpulan yang berasal daripada selatan tadi, tetapi mereka agak agresif dan vokal dalam pergerakan politiknya.

 Apakah dengan dua perkembangan yang bakal berlaku itu, UMNO sedikit demi sedikit akan layu dan akhirnya semakin ditinggalkan, ditambah lagi dengan kedegilan Zahid Hamidi yang nampaknya enggan bercuti sementara atau meletakkan jawatan di sebalik  kes pecah amanah, menerima rasuah dan penggubahan wang haram yang sedang dihadapinya?
(ShahbudinHusin 27/10/2018)

0

0

votes
Article Rating
Kongsikan artikel ini


SIAPA YANG LAPAN ITU?

Menurut dakwaan A Kadir Jasin, susulan penyertaan Mustapa Mohamed ke dalam Bersatu semalam, seramai 40 lagi Ahli Parlimen UMNO akan turut berbuat demikian.

 Kata beliau, kesemua 40 Ahli Parlimen itu sudah pun bertemu dengan Tun Mahathir Mohamad dan Muhyiddin Yassin untuk membincangkan perkara tersebut.

 Benarkah?

 Oleh kerana yang bercakap mengenai perkara berkenaan adalah A Kadir Jasin yang merupakan Penasihat Media dan Komunikasi kepada Perdana Menteri serta salah seorang Ahli Majlis Pimpinan Tertinggi Bersatu, maka sudah tentu sukar untuk kita tidak mempercayai kata-katanya.

 Sebagai orang penting yang dekat dengan Perdana Menteri dan hampir dengan puncak kuasa parti, beliau tentunya ada maklumat yang betul dan tahu siapa mereka yang sudah bertemu dengan Tun Mahathir dan Muhyiddin bagi tujuan menyertai Bersatu itu.

 Tambahan lagi, Muhyiddin sendiri mengakui ada beberapa Ahli Parlimen datang bertemu dengannya.

 Cuma, Muhyiddin masih berteka-teki mengenai jumlah mereka yang datang bertemu dengannya itu.
Sebagai makluman, pada PRU14 lalu, UMNO menang 54 kerusi Parlimen, tetapi sehingga ini enam orang sudah keluar parti di mana empat menjadi Bebas, seorang menyertai Bersatu dan seorang lagi beralih kepada Warisan.

 Ini bermakna, UMNO kini ada tinggal lagi 48 Ahli Parlimen bersama dengannya.

 Kiranya benar ada 40 Ahli Parlimen UMNO mahu menyertai Bersatu, bukanlah siapa 40 orang itu yang penting untuk diketahui, tetapi yang lebih penting lagi ialah siapakah baki lapan orang yang masih setia tidak mahu meninggalkan UMNO itu?

 Mereka itu tetap setia kepada UMNO atau kerana tidak mungkin diterima untuk masuk Bersatu?

 Siapakah mereka yang lapan itu?

 Agak-agak susahkah kita nak kenal pasti siapa kelapan-lapan orang itu?
(ShahbudinHusin 27/10/2018)

0

0

votes
Article Rating
Kongsikan artikel ini


JIKA 40 AHLI PARLIMEN UMNO MASUK BERSATU – BERSATU JADI UMNO ATAU UMNO
AKAN MENGUASAI BERSATU?

 Sehingga ini, apa yang dikatakan mengenai dakwaan ada 40 Ahli Parlimen UMNO akan menyertai Bersatu masih lagi bersifat khabar angin dan desas-desus.

 Ia boleh jadi betul atau mungkin kekal sebagai khabar angin buat selama-lamanya.

 Tetapi, dalam konteks negara kita, khususnya berkaitan politik, banyak khabar angin selalunya akan menjadi kenyataan.

 Ini kerana, bukan saja pokok bergoyang kerana ditiup angin, kerapkali juga pokok bergoyang disebabkan ada orang yang sengaja menggoyangnya.

 Dalam erti kata lain, sesuatu yang dikatakan khabar angin itu sebenarnya sengaja dilambung ke pengetahuan umum untuk dijadikan perbualan masyarakat sebelum ia benar-benar menjadi kenyataan.

 Sebab itulah, banyak khabar angin berakhir dengan kejadian yang betul-betul menjadi kenyataan.

 Berkaitan 40 Ahli Parlimen UMNO akan menyertai Bersatu,  lebih-lebih lagi yang memulakan bicara mengenainya adalah Penasihat Khas Media dan Komunikasi kepada Perdana Menteri, A Kadir Jasin, maka tentu sukar untuk kita mengatakan ia sekadar khabar angin kosong semata-mata.

 Ia mungkin satu lagi pokok yang sengaja digoyang dan akhirnya betul-betul menjadi kenyataan.

 Ketika ini Bersatu mempunyai 14 Ahli Parlimen (termasuk Mustapa Mohamed), manakala UMNO ada 48 Ahli Parlimen.

 Jika kemasukan 40 Ahli Parlimen daripada UMNO itu betul-betul menjadi kenyataan, apa akan jadi kepada Bersatu yang hanya ada 14 Ahli Parlimen saja?

 Adakah Bersatu yang bertambah besar dengan memiliki 54 Ahli Parlimen itu nanti akan bertukar menjadi UMNO atau UMNO akhirnya akan menguasai Bersatu?

 Dalam kedua-dua keadaan itu, masih selamatkah kedudukan Bersatu sebagai salah satu komponen Pakatan Harapan dan sediakah PKR, DAP, Amanah terus berkongsi kerajaan dengan Bersatu yang majoriti Ahli Parlimennya sudah dikuasai oleh UMNO yang merupakan musuh mereka sejak sekian lama?

 Kalau pun kerajaan sedia ada terus kekal, apakah pula nasib menteri dan timbalan menteri daripada Bersatu yang ada sekarang?

 Masihkah mereka kekal sebagai menteri atau sebahagian besar menteri daripada Bersatu nanti akan diwakili oleh majoriti Ahli Parlimen yang asalnya daripada UMNO?
(ShahbudinHusin 28/10/2018)

0

0

votes
Article Rating
Kongsikan artikel ini


KALAH DAN LEMAH KEPADA WANITA AL-JAZEERA, DI MANA DARAH BUGIS NAJIB?

 Menonton interbiu Najib Razak bersama Al-Jazeera semalam, suatu hakikat yang pasti ialah beliau kini dalam keadaan cukup tertekan, emosi tak stabil dan seperti menyimpan banyak kemarahan dalam dirinya.

 Daripada awal  program lagi, wajahnya sudah terlihat kemerah-merahan, tidak ceria serta penuh dengan jalur kekeruhan yang gagal diselindungkan.

 Untuk itu, tidak menghairankan apabila diasak dengan soalan-soalan berkaitan Jho Low dan Altantuya oleh Mary Ann Jolley, beliau akhirnya gagal mengawal emosi, membuka pekung kemarahan dan akhirnya meninggalkan sessi temubual itu.

 Seluruh dunia menyaksikan dengan nyata Najib yang selama ini kelihatan gah telah kalah, lemah dan terkulai kepada seorang wanita dalam program 101 East itu.

 Yang jelasnya, watak Najib dalam interbiu itu jauh berbeza sekali dengan sifat tenang dan sabar yang selalu dipamerkannya selama ini.

 Ia juga jauh berbeza dengan gambaran yang rakyat fahami apabila membaca tulisan-tulisannya di Facebook, sama ada ketika mengkritik kerajaan dan Tun Mahathir Mohamad, menegur Lim Guan Eng atau mempertahankan dirinya berkaitan 1MDB, Jho Low, derma RM2.6 bilion dan sebagainya.

 Apakah yang membuatkan Najib begitu tertekan dan mudah beremosi, sedangkan yang menemubualnya hanyalah seorang wanita saja?

 Benarkah beliau tertekan kerana ketika interbiu itu, sebagaimana yang didakwanya, beliau begitu risaukan tentang keadaan isteri dan anak-anaknya yang sedang disoal siasat oleh pihak polis?

 Tetapi, bukankah ketika itu Rosmah Mansor, Riza Aziz dan Norashman hanya diambil keterangannya di pejabat Jabatan Siasatan Jenayah Komersil saja dan bukannya dilokap atau digari pun oleh pihak polis?

 Lebih daripada itu, kedatangan mereka juga turut ditemani oleh beberapa peguam?

 Jadi, untuk apa Najib masih perlu risau keadaan mereka?

 Lagi pun, bukankah Najib acapkali mengaku sebelum ini bahawa beliau adalah berketerunan pahlawan Bugis yang pantang menyerah kalah, waima sehingga bumi terbelah dua?

 Takkanlah hanya diasak dengan soalan-soalan panas oleh seorang wanita saja sudah mudah mengaku kalah, menjadi lemah dan akhirnya bangun meninggalkan sessi interbiu, suatu pentas perjuangan untuk mempertahankan dirinya sendiri?

 Ke mana menghilangnya darah pahlawan Bugis yang ada dalam dirinya selama ini?

 Apakah darah Bugis itu hanya mengalir dalam tubuhnya ketika menjadi Perdana Menteri saja?

 Ataukah yang sebenarnya membuatkan Najib tertekan sekarang ialah kerana memikirkan 38 pertuduhan mahkamah yang sedang dihadapinya dan 17 lagi pertuduhan melibatkan isterinya?

 Jika dengan hanya 55 pertuduhan saja sudah menjadikannya tertekan dan gagal mengawal perasaan di hadapan seorang wanita, bagaimanakah Najib mahu berdepan soalan-soalan pihak pendakwa di mahkamah nanti yang tentunya lebih panas dan berapi lagi?
Selain itu, bagaimana kalau lebih banyak lagi pertuduhan bakal dihadapinya selepas ini?
(ShahbudinHusin 28/10/2018).

0

0

votes
Article Rating
Kongsikan artikel ini


SIAPA BEKAS MENTERI INI?

 Tweet 1
 Tweet 2
 Tweet 3
 Tweet 4
 Tweet 5
 Tweet 6

0

0

votes
Article Rating
Kongsikan artikel ini


SEMASA BN 'LAPAR', DI BAWAH PH PUN 'LAPAR' JUGA….

 Saya menerima banyak rungutan daripada kawan dan kenalan yang meluahkan perasaan tentang kesukaran mereka mendapatkan kontrak-kontrak kerajaan ketika berurusan dengan pejabat beberapa menteri dan menteri besar di bawah kerajaan Pakatan Harapan sekarang.

 Malah, orang yang baru dikenali juga  turut tidak malu-malu meluahkan perasaan yang sama.

 Mereka ini semuanya adalah penyokong Pakatan Harapan yang nampaknya mula kecewa kerana kesukaran mendapatkan kontrak dan memperbaiki sumber rezeki, meskipun kerajaan sudah bertukar tangan.

 Dahulu, ketika kerajaan dikuasai UMNO dan BN, mereka ini langsung tidak pernah mendapatkan apa-apa kontrak kerana ketika itu semuanya dibolot oleh orang-orang UMNO dan kroni para menteri belaka.

 Majoriti daripada mereka ini, bahkan tidak pernah cuba pun masuk apa-apa tender atau mengunjungi mana-mana pejabat menteri dan menteri besar sewaktu era BN kerana sedar perbezaan ideologi politik banyak pengaruhnya kepada perolehan dalam perniagaan ketika itu.

 Yang menjadi harapan mereka, apabila kerajaan sudah bertukar tangan sekarang ini, bermakna peluang merekalah pula memperolehi sebahagian tender dan kontrak kerajaan itu.

 Malangnya, daripada apa yang disungutkan itu, baik ketika BN mengusai kerajaan atau setelah bertukar kepada Pakatan Harapan, nasib mereka nampaknya sama saja.

 Dulu susah memperolehi kontrak kerajaan, sekarang pun tidak ada yang senangnya.
 Apa yang mereka kesalkan, kesukaran memperolehi peluang-peluang perniagaan itu lebih disebabkan oleh tindakan menteri dan menteri besar Pakatan Harapan sendiri yang tidak sedia untuk menolong mereka.

 Beberapa menteri dikatakan lebih ingin menunjukkan sikap berkecuali dan seolah-olah bersih daru segi campurtangan dalam pemberian kontrak-kontrak kerajaan sehingga penyokong yang datang berjumpa awal-awal lagi sudah diberitahu dengan ucapan selamat – “saya tak campur hal perniagaan atau urusan kontrak”.

 Ini bukan saja menyebabkan penyokong itu kecewa dan memendam rasa, malah rasa terpinggir dibuatnya.

 Hakikatnya, mereka bukanlah mahu diberikan kontrak secara buta-buta begitu saja, tetapi sekurang-kurangnya tunjuklah sikap sedia mendengar terlebih dahulu.

 Kami yang nak minta kontrak ini tentulah datang dengan syarikat yang ada kemampuan dan boleh melaksanakan kerja, bukan nak minta macam itu saja, kata salah seorang yang meluahkan perasaan.

 Sikap pemimpin yang sedemikian rupa itu, akhirnya tentu saja menyebabkan pegawai kerajaan yang berkuasa sepenuhnya dalam pemberian kontrak kerajaan, malah memperlihatkan menteri dan menteri bagaikan tiada kuasa apa-apa, walhal ketika berkempen menjerit meminta kuasa.

 Tidakkah sikap menteri dan menteri besar yang begitu akan merugikan parti dalam jangka masa panjang? Soal mereka lagi.

 Yang lebih buruk lagi, dikatakan terdapat juga menteri dan menteri besar yang dengan pantas bukan sekadar menjalin hubungan dengan ahli-ahli perniagaan era BN dahulu, malah meneruskan pemberian kontrak perniagaan kepada mereka itu.

 Alasan yang diberi kononnya syarikat mereka itu sudah biasa dengan kerja-kerja di peringkat kementerian dan negeri serta mempunyai rekod yang baik selama ini.

 Dikatakan lagi, pemimpin yang baru lima bulan mendapat kuasa itu mengatakan mereka meneruskan pemberian kontrak kepada syarikat-syarikat sedia ada itu adalah bertujuan agar kerja-kerja tidak tersangkut berbanding jika memberi peluang kepada syarikat baru yang belum terbukti hasil kerjanya.

 Tapi, sedarkan mereka syarikat itu dipunyai oleh ahli dan penyokong UMNO yang sudah tentu sebahagian keuntungannya akan digunakan untuk membiayai aktiviti politik UMNO untuk melawan Pakatan Harapan dalam pilihanraya akan datang? kata seorang pengadu yang menetap di selatan tanahair.

 Sudahlah jawatan dalam GLC diberi kepada bukan orang parti, kini pemberian kontrak-kontrak kerajaan pula masih dikuasai oleh ahli dan penyokong UMO – siapakah yang mahu bekerja untuk parti memenangkan Pakatan Harapan dalam pilihanraya akan datang, kata seorang lagi yang juga tinggal di selatan.
Ada seorang pengadu, malah mengajak saya berkunjung ke sebuah negeri yang ditadbir oleh Pakatan Harapan bagi menunjukkan bukti bagaimana pentadbiran negeri itu lebih memberi muka kepada mereka yang dikenali sebagai penyokong UMNO berbanding penyokong sendiri.

 Kata seorang yang agak veteran dalam Pakatan Harapan pula, pemimpin yang ada jawatan dalam kerajaan sekarang nampaknya lebih senang melayan ahli perniagaan dari kalangan penyokong UMNO yang ada duit berbanding memahami penyokong sendiri yang baru mencuba-cuba mahu mendapatkan kontrak kerajaan.

 Kesian kan…dalam zaman Nabi dulu ada juga harta rampasan perang yang boleh dibahagi-bahagi selepas habis berjuang dan mencapai kemenangan, tetapi nasib dan keadaan penyokong Pakatan Harapan nampaknya jauh lebih malang daripada itu.

 Semasa era BN berkuasa dulu,  mereka sudah lama ‘lapar’ dan tidak berpeluang langsung memperolehi sebarang kontrak kerajaan, sekarang di era Pakatan Harapan berkuasa di mana kawan-kawan sendiri ada jawatan dan kuasa pun mereka tetap ‘lapar’ juga.

 Aduhai….
(ShahbudinHusin 29/10/2018).

0

0

votes
Article Rating
Kongsikan artikel ini


PERSIDANGAN BERKELOMPOK BERSATU WP BERLANGSUNG DENGAN JAYANYA

 Malam tadi telah diadakan persidangan tahunan Bersatu secara berkelompok bagi seluruh bahagian-bahagian dalam Wilayah Persekutuan.

 Berdasarkan jumlah kehadiran yang melimpah memenuhi Dewan Rafflesia, D’Saji Tasik Titiwangsa serta semangat yang ditunjukkan oleh setiap wajah pejuang-pejuang bangsa yang hadir yang lengkap berbaju Melayu merah serta bersampin, apa yang yang boleh dikatakan majlis tersebut telah diadakan dengan jaya dan cemerlang sekali.
Ia sekaligus menandakan masa depan yang cerah untuk Bersatu Wilayah Persekutuan terus melebarkan sayap perjuangannya di ibukota yang penuh cabaran dan pancaroba ini.

 Persidangan itu dirasmikan oleh Presiden Bersatu merangkap Menteri Dalam Negeri, Muhyiddin Yassin.
Dalam ucapannya, Muhyiddin memuji Bersatu Wilayah Persekutuan yang diterajui oleh Kapt. Suhaimi Yahya atas kejayaan memastikan kehadiran perwakilan dan pemerhati yang ramai dan padat itu.

 Kata beliau,  selain jumlah kehadiran adalah penting, Bersatu juga mesti menggunakan platform persidangan tahunan ini untuk memastikan hala tuju perjuangan parti dalam membela nasib rakyat sentiasa terpelihara.
Selain itu, beliau juga mengingatkan ahli-ahli Bersatu supaya selalu menjaga perpaduan serta mengelakkan pertelingkahan sesama sendiri.

 Sebelum itu, Pengerusi Majlis Pimpinan Bersatu Wilayah Persekutuan, Kapt. Suhaimi dalam ucapannya mengingatkan ahli-ahli Bersatu di ibukota ini bahawa perjuangan mereka adalah lebih berat berbanding rakan-rakan di tempat dan negeri lain.

 Katanya, di Wilayah Persekutuan ini, masalah utama yang dihadapi ialah berkaitan kemiskinan bandar dan bagaimana untuk membantu serta mengatasinya.
Sehubungan itu, beliau menggariskan tiga desakan dan cadangan  kepada kerajaan, DBKL dan pihak-pihak berkaitan untuk diberi perhatian iaitu:-
Menggesa DBKL mewajibkan pembinaan rumah mampu milik berharga RM250 ribu dan ke bawah bagi setiap projek perumahan yang diluluskan di Wilayah Persekutuan
Meminta DBKL dan agensi kerajaan lain melakukan tindakan bersepadu mengatasi masalah kebanjiran pendatang asing yang bebas menjalankan perniagaan serta mendatangkan pelbagai masalah lain kepada rakyat tempatan.
Mencadangkan agar diusahakan pendekatan proaktif untuk suri rumah menjalankan perniagaan secara dalam talian atau online untuk membantu menambah pendapatan keluarga masing-masing.
 Selain dihadiri oleh semua Ketua-Ketua Bahagian Bersatu dalam Wilayah Persekutuan, pemimpin lain yang turut hadir antaranya ialah Menteri Pembangunan Usahawan, Mohd. Redzuan Md. Yusof, Menteri Pembangunan Luar Bandar, Rina Harun, Setiausaha Agung Bersatu merangkap Timbalan Menteri Luar, Marzuki Yahya, Ahli Majlis Pimpinan Tertinggi Bersatu, Aziz Yassin dan A Kadir Jasin.
(ShahbudinHusin 30/10/2018)

0

0

votes
Article Rating
Kongsikan artikel ini


TEMPOH BERBULAN MADU SUDAH BERAKHIR

Tamrin Tun Ghafar
 Selasa – 30/10/18
 ( 1 –  22 )

 1.   A Kadir Jasin mencadangkan kesemua Menteri Pakatan Harapan ( PH )  perlu ‘disekolahkan’.

 2.  Cadangan itu berputik dari kekecewaan dan ketakutan beliau melihat apa yang sedang berlaku di kalangan beberapa orang Menteri.

 3.  Bukan sahaja beliau malah sudah ramai mereka yang menyokong PH termasuk diri saya sendiri mula mempersoalkan kewibawaan dan prestasi sesetengah mereka yang telah diberi peluang oleh Perdana Menteri itu.

 4.  Kerisauan beliau ini ada asasnya :

 i.  Menampakan seolah – olah mereka terlalu gelojoh  untuk menerima Bintang Gelaran sedangkan khidmat mereka baru sahaja menjangkau  6 bulan sejak PRU14 yang berlangsung pada 9hb Mei lepas. Ia umpama murid yang baru ke sekolah, belum lagi duduk peperiksaan, tetapi sudah beratur mengambil ‘certificate’.

 Jika mengandung pun terpaksa menunggu 9 bulan sebelum melahirkan anak.

 ii.  Prestasi mereka tidak menyerlah dan menyakinkan, malah ada yang bertindak tanpa menggunakan akal yang waras.

 5.  Dalam masa yang sama pendirian Perdana Menteri pula agak berbeza dengan luahan Kadir; tapi ada logiknya.

 6.  Sebagai Perdana Menteri beliau terpaksa menampakkan pendirian mempertahankan Ahli Kabinetnya dengan hujah walaupun terdapat beberapa orang Menterinya TIDAK membantu beliau namum mereka tidaklah merompak dan menyamun harta negara.

 7.  Kepada saya teguran dan pendirian kedua-duanya (A Kadir Jasin dan Perdana Menteri) adalah betul.

 8.  Menteri-menteri yang dilantik dan pegawai – pegawai mereka pula kenalah menyesuaikan diri tanpa terbawa – bawa tingkah laku lama iaitu dari Pembangkang kepada Pemerintah.

 9.  Rakyat sedang meneropong setiap  perkataan
 dan langkah menteri dan pegawai – pegawai mereka.

 10.  Begitu juga mereka yang berjawatan Menteri Besar dan EXCO khasnya; mereka tidak harus bersikap kasar dan tidak menghormati pandangan masyarakat yang mengundi mereka.

 11.  Hentikan  SERTA MERTA jika ada unsur – unsur salah guna kuasa dan rasuah di kalangan mereka.

 12.  Selain dari itu, mereka perlu senantiasa ingat bahawa mereka terhutang budi kepada rakyat yang membolehkan mereka berkuasa, bukannya kepada Sultan dan keluarga atau kepada Yang Di Pertua Negeri; malah ada Sultan dan ahli keluarga seperti Johor dan Pahang dan Yang DiPertua Negeri Melaka yang berkempen untuk UMNO dan BN dalam pilihanraya yang lepas.

 13.  Tun Khalil Yaakub umpamanya telah melawat beberapa Bilik Gerakan UMNO /BN dan memberi pandangan serta rangsangan kepada petugas – petugas pilihanrayanya.

 14.  Perdana Menteri harus mengambil tindakan terhadap mereka yang telah melanggar Perlembagaan.

 15.  Perlu diingatkan jika rakyat boleh menumbangkan UMNO/ BN yang telah berkuasa selama 61 tahun , rakyat juga boleh
 menumbangkan Kerajaan PH pada Pilihanraya Umum akan datang.

 16.  Jika nak terus berkuasa lebih lama lagi maka segala amalan buruk MESTI diberhentikan segera.

 17.  Saya mencadangkan beberapa perjumpaan hati ke hati di antara semua Wakil Rakyat Dewan Undangan Negeri dan Parlimen PH dengan Perdana Menteri  (retreat) diadakan dalam masa terdekat dan diikuti dengan sekurang – kurangnya sekali setahun.

 18.  Politik cantas mencantas, baling batu sembunyi tangan juga harus diberhentikan serta merta.

 19.  ‘JANGAN  SEBAB  NILA  SETITIK , MAKA  ROSAK  SUSU  SEBELANGA’.

 20.  Biarlah semalam berlalu untuk kecemerlangan Negara dan keselesaan rakyat pada hari ini dan esok.

 21.  JANGAN  KECEWAKAN  HARAPAN  RAKYAT KHASNYA YANG  TELAH  MEMBERI  SOKONGAN KEPADA PAKATAN HARAPAN.

 22.  Berkhidmat Untuk Rakyat , Bukan Untuk Diri dan Keluarga.

 Terima Kasih.

0

0

votes
Article Rating
Kongsikan artikel ini


AHLI PARLIMEN UMNO INTAI SERTAI PKR?

Di sebalik riuh rendah khabar angin seramai 40 Ahli Parlimen UMNO mahu menyeberang menyertai Bersatu, kini timbul pula desas-desus menyatakan ada antaranya sedang mengintai untuk menyertai PKR.

 Salah seorang Ahli Parlimen UMNO dari Utara dikatakan sedang giat mendekati pemimpin tertentu dalam PKR untuk memudahkan laluannya menyertai parti itu.

 Adalah dijangka sebaik saja selepas pemilihan PKR pada bulan November nanti, maka Ahli Parlimen itu akan segera mengisi borang keahlian menyertai PKR.

 Sebab utama mengapa Ahli Parlimen berkenaan lebih memilih PKR berbanding Bersatu ialah kerana Presiden PKR, Anwar Ibrahim akan menjadi Perdana Menteri selepas ini.

 Atas alasan itu dikatakan pemilihan PKR sebagai wadah baru lebih menjanjikan masa depan yang cerah dari segi politik kepada Ahli Parlimen berkenaan berbanding jika  beliau menyertai Bersatu bersama sekian ramai Ahli Parlimen UMNO yang lain.

 Sumber lain pula memberitahu, Ahli Parlimen tersebut turut sedang berusaha memujuk dan meyakinkan beberpa rakannya yang lain untuk turut bersamanya menyertai PKR.

 Setidak-tidaknya, jika beliau dapat membawa dua atau tiga Ahli Parlimen lain untuk bersamanya menyertai PKR, sudah tentu nilai ‘sahamnya’ akan lebih meningkat di mata Anwar.

 Bagaimanapun, beberapa pihak lain yang pro Pakatan Harapan jelas tidak senang dengan usaha Ahli Parlimen berkenaan melobi pihak tertentu dalam PKR bagi tujuan memudahkan laluannya menyeberang parti itu.

 Terdapat usaha mengingatkan Anwar Ibrahim dan Dr. Wan Azizah Wan Ismail agar berhati-hati dan tidak terlalu ghairah menerima kemasukan Ahli Parlimen yang pernah dilanda kontroversi itu.

 Usaha juga turut dilakukan dengan cuba memberitahu pemimpin parti lain dalam Pakatan Harapan mengenai perkembangan terbaru itu dengan harapan mereka akan “berbisik”  meminta Anwar tidak menerima kemasukan Ahli Parlimen berkenaan ke dalam PKR.

 Asasnya ia mereka bimbang kemasukan Ahli Parlimen yang pernah terpalit dengan kontroversi dan skandal itu hanya memberi kesan buruk kepada PKR serta menyebabkan penolakan rakyat kepada Pakatan Harapan dalam pilihanraya akan datang.
(ShahbudinHusin 31/10/2018)

0

0

votes
Article Rating
Kongsikan artikel ini


ALAHAI YB PERLIS…..

Berdasarkan siasatan pihak polis sebagaimana yang dinyatakan oleh Ketua Polis Perlis, Noor Mushar Mohd, perkembangan siasatan berkenaan seorang Ahli Parlimen negeri itu yang didakwa mencabul seorang remaja perempuan berusia 15 tahun adalah seperti berikut:-
Remaja tersebut yang berlatih bersama kumpulan busker di kawasan sebuah stadium telah didatangi oleh Ahli Parlimen berkenaan pada 20 Oktober lalu, jam 11.30 malam dengan alasan untuk berbual-bual.
Guru yang menjalankan latihan busker menemani remaja itu ke kenderaan milik Ahli Parlimen tersebut dan seterusnya membawanya duduk di kerusi bahagian hadapan kereta jenis Toyota Harrier.
Guru yang menemani tadi meninggalkan kenderaan dan menjadikan Ahli Parlimen dan remaja itu dalam keadaan hanya berdua saja dalam kereta.
Tiba-tiba wakil rakyat yang merupakan bekas menteri itu menyentuh tangan dan bahu gadis tersebut, tetapi ditepis oleh remaja berkenaan.
Gadis itu segera meninggalkan kereta dan sebaik keluar kenderaan, beliau terus menangis sambil disaksikan oleh guru yang membawanya ke kereta tadi.
Remaja itu kemudian membuat laporan polis pada jam 2.50 pagi, 21 Oktober dengan ditemani ibu bapanya.
Pada 10.30 pagi hari yang sama, remaja itu sekali membuat laporan polis menarik balik dakwaan terhadap Ahli Parlimen terbabit.
Ahli Parlimen itu dikatakan sudah agak lama menaja kumpulan busker tersebut.
Setakat ini pihak polis sudah merakamkan 10 keterangan, termasuk satu daripada Ahli Parlimen tersebut yang keterangannya diambil selama kira-kira 7 jam.
Buat masa ini kes telah dirujuk kepada bahagian pendakwaan polis sebelum dihantar ke Pejabat Peguam Negara untuk menentukan sama ada kes itu boleh diambil tindakan untuk pendakwaan atau sebaliknya.
Kes disiasat dibawah Seksyen 14(a) Akta Kesalahan-Kesalahan Seksual Terhadap Kanak-Kanak yang jika sabit kesalahan boleh dihukum penjara maksimum 10 tahun atau denda RM20 ribu.
Beberapa persoalan tentunya bermain-main di fikiran kita setelah membaca hasil siasatan pihak polis itu, antaranya:-
Untuk apa seorang Ahli Parlimen perlu berbual-bual secara bersendirian dengan seorang gadis remaja pada jam 11.30 malam?
Kenapa tidak dijemput remaja datang ke rumah atau ke pejabat bersama guru dan ahli kumpulan busker yang lain pada waktu siang atau petang?
Mengapa untuk tujuan berbual dengan seseorang yang bukan muhrim dan bawah umur pada waktu hampir tengah malam, Ahli Parlimen itu hanya datang bersendirian tidak membawa isteri atau kawan untuk menemaninya?
Kalau pun Ahli Parlimen itu menaja kumpulan busker tersebut, mengapa hanya remaja itu saja yang mahu ditemui dan ingin diajak berbual-bual?
Tidakkah, jika ingin mengetahui perkembangan atau kemajuan kumpulan busker yang ditajanya, Ahli Parlimen berkenaan lebih wajar berbual dengan guru yang melatih atau kesemua ahli busker itu?
Mengapa, ketika berbual-bual itu,  bahu dan tangan remaja tersebut perlu disentuh dan dipegang?
Tak bolehkah jika tidak menyentuh tangan dan bahu ketika berbual?
Adakah memang menjadi kebiasaan bagi wakil rakyat itu menyentuh bahu dan tangan sesiapa saja yang ditemuinya atau hanya kepada orang-orang tertentu saja?
Alahai YB Perlis…macam-macamlah…
(ShahbudinHusin 31/10/2018).

0

0

votes
Article Rating
Kongsikan artikel ini


BUANG MASA SAJA NAJIB TUNJUK AKTIF DAN BERANI SEKARANG INI

 Jika kita lihat, sejak hilang jawatan ini Najib Razak bukan saja lebih aktif, cepat memberi respon terhadap apa juga isu yang melibatkan dirinya, UMNO, rakyat atau kerajaan terdahulu yang pernah dipimpinnya, malah seolah-olah baru menerima suntikan keberanian dalam tubuh badannya.

 Kalau dulu Najib begitu lambat memberi respon terhadap apa juga isu yang berbangkit, mengekang sebarang soalan berkaitan 1MDB di Parlimen dan tiada sidang akhbar selepas sesuatu majlis yang dihadirinya atau jika ada pun, tiada sebarang soalan boleh ditanyakan, sebaliknya sekarang ini beliau begitu rajin bertemu media dan terbuka untuk disoal jawab oleh mereka.

 Tidak cukup dengan sedia ditemubual oleh portal yang sebelum ini dilarang menghadiri sidang medianya, sehingga dengan TV Al Jazeera pun beliau sanggup menjual  muka dan cerita, meskipun mungkin sedar risiko akan berhadapan dengan soalan-soalan yang panas daripada mereka.

 Di media sosial miliknya pula, hampir setiap hari ada saja tulisan atau catatan diluahkannya, kadangkala pada waktu malam juga, tidak kira berkaitan apa saja isu untuk menjawab apa-apa yang dibangkitkan oleh pemimpin kerajaan, terutamanya Tun Mahathir Mohamad dan Lim Guan Eng.

 Di Parlimen pula, jika tiada kes mahkamah, tercongoklah banyak masanya di Dewan Rakyat, bahkan kehadiran lebih kerap berbanding ketika menjadi Perdana Menteri dahulu.

 Di portal-portal media bebas, hampir setiap hari ada saja berita mengenai Najib yang boleh ditemui dan dibaca.

 Tidak cukup dengan itu, meskipun sebelum ini beliau beberapa mengelak dan lari daripada program NothingToHide, kali ini Najib sendiri menawarkan forum terbuka untuk sesiapa saja bertanya soalan kepadanya.

 Melalui hantaran di laman facebooknya semalam, Najib memaklumkan bahawa majlis santai bersamanya itu akan diadakan pada 3 November ini, jam 3.00 petang di PWTC, Kuala Lumpur.

 Kenapakah Najib tiba-tiba menjadi aktif dan berani sekarang ini, tetapi tidak melakukannya ketika menjadi Perdana Menteri dahulu?

 Siapakah yang merangsang dan memberi semangat kepadanya sekarang ini?

 Apakah ia disebabkan kerana ketika ini Rosmah Mansor tidak banyak lagi mengganggunya sebagaimana dahulu?

 Sementara itu, ada juga yang bertanya, buat apa lagi beliau sibuk-sibuk memberi komen itu dan ini, sedangkan yang lebih patut diberi perhatian olehnya ialah berkaitan 38 kes mahkamah yang sedang dihadapinya?

 Lebih daripada itu, untuk apa juga Najib berbalas hujah dengan Tun Mahathir, Guan Eng atau lain-lain pemimpin Pakatan Harapan, walhal seluruh dunia tahu punca utama kekalahan UMNO dan BN dalam pilihanraya lalu adalah disebabkan dirinya?

 Tidak ada rasa malukah Najib terus menonjolkan diri dan seolah-olah menunjuk dirinya suci di ketika seluruh dunia tahu kekotoran diri, keluarga dan pertadbirannyalah yang menyebabkan rakyat menghumban UMNO ke lembah kekalahan dalam pilihanraya lalu?

 Apa lagi yang Najib mahu kejar selepas ini?

 Apakah beliau mahu kembali jadi Perdana Menteri semula seperti Tun Mahathir?

 Dalam hal ini, atas apa hujah dan keadaan sekali pun, sebetulnya adalah sia-sia dan sangat membuang masa saja tindakan Najib sekarang ini.

 Najib harus sedar, beliau adalah bekas Perdana Menteri yang dikalahkan dalam pilihanraya kerana skandal dan kekotoran pentadbiran, diri serta keluarganya sehingga rakyat tiada pilihan lain selain menolaknya melalui peti undi di seluruh negara.

 Tidak cukup dengan itu, sehingga ini beliau sudah pun berdepan dengan 38 pertuduhan di mahkamah, manakala isterinya, Rosmah pula ada 17 pertuduhan.

 Adalah dipercayai lebih banyak lagi pertuduhan bakal dikenakan kepada Najib, Rosmah, anak tirinya Riza Aziz serta rakan-rakan seperdosaan sama ada berkaitan 1MDB atau skandal-skandal yang lain.

 Dengan itu, untuk beberapa tahun akan datang, Najib dan keluarganya dipercayai akan terus sibuk dengan urusan turun naik mahkamah, bahkan tidak mustahil jika turut menjadi penghuni Penjara Sungai Buloh atas kesalahan yang disabitkan kepada mereka.

 Maka, apa juga keaktifan dan keberanian yang ditunjukkannya sekarang tidak memberi sebarang makna kerana penjara adalah kemungkinan yang paling sukar untuk dielakkan sebagai destinasi akhir dalam kehidupannya.

 Sesuatu yang Najib harus sedari juga ialah beliau bukan Tun Mahathir yang mampu bangkit untuk jadi Perdana Menteri buat kali kedua.

 Tun Mahathir berhenti dengan sukarela ketika namanya dipuncak pada 2003 dan beliau tidak pernah ada apa-apa kes mahkamah atau jenayah yang menjadi bebanannya, manakala Najib berderet-deret kes mahkamah menantinya.

 Lantaran itu, meskipun tidak bergelar Perdana Menteri, aura Tun Mahathir kekal disanjung tinggi.

 Tetapi, di manakah kelebihan Najib yang boleh membuatkan rakyat mahu menerimanya semula?

 Kalau pun ditakdirkan andai kata dalam dua atau tiga pilihanraya akan datang UMNO dan BN mampu bangkit semula menggapai kuasa, kerusi Perdana Menteri hampir mustahil jadi milik Najib semula.
Najib bukan saja menjadi punca kalahnya UMNO, tetapi juga dijangka berdepan dengan kes mahkamah yang panjang.

 Di waktu yang sama, UMNO sudah ada barisan kepimpinannya dan beberapa pemimpinnya sebelum ini telah menyatakan ingin menjarakkan diri daripada bekas Perdana Menteri itu serta menganggapnya sebagai beban bagi mereka.

 Untuk itu, selain harus sedar diri, daripada Najib terus membuang masa melakukan kerja sia-sia, adalah lebih baik beliau menumpukan lebih perhatiannya kepada kes-kes mahkamah yang sedang dihadapinya saja.
(ShahbudinHusin 01/11/2018)

0

0

votes
Article Rating
Kongsikan artikel ini


TUN, JANGANLAH PERGI DULU…..

Menjadi Perdana Menteri dalam usia 93 tahun dan terpaksa menyelesaikan beban kerosakan kepada negara yang ditinggalkan oleh Najib Razak, Tun Mahathir Mohamad mengakui tugasnya kali ini adalah memenatkan.

 Kata beliau, antara cabaran besar yang dihadapinya kini ialah berdepan tekanan daripada China dan bagaimana untuk menyelesaikan masalah hutang negara.

 Kedua-dua tugas itu, tambah Tun Mahathir, lebih memenatkan berbanding kali pertama beliau menjadi Perdana Menteri sebelum ini.

 “Ia meletihkan, kali ini, saya perlu buat kerja lebih banyak daripada sewaktu pertama kali jadi Perdana Menteri. Jentera kerajaan seluruhnya hampir musnah,” kata Tun Mahathir lagi.
Dalam nada berseloroh, di ketika usianya melebihi 93 tahun sekarang, “saya sepatutnya sudah mati, sebenarnya.”

 Tun…janganlah pergi dulu!!

 “Majoriti rakyat Malaysia masih mengharapkan kebijaksanaan Tun untuk memulihkan negara ini dan mengembalikannya ke landasan yang boleh dibanggakan semula.

 “Setiap langkah dan usaha Tun sentiasa diiringi doa rakyat yang cintakan negara ini.”
(ShahbudinHusin 01/11/2018).

0

0

votes
Article Rating
Kongsikan artikel ini


DOJ PALSU ATAU NAJIB MENIPU?

 Jabatan Kehakiman Amerika Syarikat atau DOJ mengesahkan bahawa Rosmah Mansor telah memeriksa seutas rantai dengan permata merah jambu pada tahun 2013 sebelum pembeliannya dilakukan.

 Isteri bekas Perdana Menteri itu disahkan memeriksa barangan kemas tersebut bersama suaminya, Najib Razak dan Jho Low yang melakukan pembayarannya.

 Perkara ini dinyatakan DOJ dalam kertas pertuduhan keatas Jho Low di Mahkamah Daerah Timur New York semalam bersama dua lagi pegawai daripada Goldman Sachs yang didakwa aats tuduhan penggelapan dana 1MDB.
DOJ sebelum ini turut mendakwa barangan kemas itu dibeli dengan menggunakan dana songlapan daripada 1MDB yang kemudian acapkali diakui oleh Najib sebagai derma  daripada kerabat Diraja Arab Saudi dan dipulangkan semula sejumlah AS$620 juta daripada jumlah asal yang diterimanya sebanyak AS$681 juta.

 Tetapi, ketika ditemubual dalam program 101 East Al Jazeera minggu lalu, Najib dengan selamba menyatakan rantai dengan permata merah jambu yang berharga AS$27.3 juta itu adalah hadiah daripada seorang Putera Raja Emiriah Arab Bersatu (UAE) kepada isterinya.

 Beliau menamakan Putera Raja berkenaan sebagai Sheikh Mansour Zayed, Timbalan Perdana Menteri UAE merangkap Naib Pengerusi UAE’s International Petroleum Investment Company.

 Sekarang mana satu yang betul – dibeli oleh Jho Low atau hadiah daripada Sheikh Mansour?
Jika ianya hadiah daripada Sheikh Mansour, kenapa Najib, Rosmah dan Jho Low yang datang memeriksanya?

 DOJ membuat dakwaan palsu atau Najib yang menipu?

 Tetapi, fakta DOJ didedahkan di mahkamah, sedangkan kenyataan Najib dibuat di televisyen?

 Antara mahkamah dan televisyen, mana lebih dipercayai?
(ShahbudinHusin 02/11/2018)

0

0

votes
Article Rating
Kongsikan artikel ini


PEMANSUHAN MINIT DAN SURAT SOKONGAN JADIKAN MENTERI2 PAKATAN HARAPAN
TIADA KUASA

 Salah satu peraturan yang ditetapkan oleh Pakatan Harapan sebaik mengambil alih kerajaan pada pilihanraya lalu ialah menghapuskan amalan menulis minit dan surat sokongan bagi sebarang urusan yang berkaitan tender, projek dan hal-hal yang melibatkan kewangan.

 Ia bermakna Perdana Menteri, Timbalan Perdana Menteri, Menteri, Timbalan Menteri, pegawai menteri dan lain-lain seperti pengrusi agensi kerajaan  tidak boleh lagi menulis apa-apa minit berbentuk sokongan atau arahan bagi sebarang permohonan yang dibawa rakyat sama ada untuk mendapatkan kontrak, lesen, tender perniagaan atau sebarang hal yang melibatkan kewangan kerajaan.

 Turut tidak dibenarkan ialah menulis surat sokongan atas sebarang permohonan yang dikemukakan oleh rakyat atas urusan yang sama iaitu untuk mendapatkan kontrak, lesen, tender perniagaan dan sebarang hal yang melibatkan kewangan kerajaan.

 Alasannya peraturan ini diperkenalkan ialah kerana kerajaan Pakatan Harapan ini ingin menjadi kerajaan yang bersih dan para pemimpinnya tidak dibenarkan terlibat dalam sebarang urusan yang memungkinkan ada konflik kepentingan, membolot peluang perniagaan atau “menyamun” atas jawatan yang disandang.

 Sekali pandang dan dari segi idealismenya, peraturan itu memang nampak cantik dan ada baiknya, tetapi ia juga sebenarnya paling merugikan Pakatan Harapan sendiri.

 Untuk apakah parti politik bertanding dalam pilihanraya dan menjadi kerajaan kalau bukan untuk mendapatkan kuasa?

 Kenapakah semua parti yang bertanding berebut-rebut serta merayu-rayu kepada rakyat atau pengundi agar mereka diberikan kuasa sebagai kerajaan?

 Tetapi, apakah pula gunanya kuasa yang sudah diperolehi itu jika ia tidak dapat dimanfaatkan untuk menolong rakyat dan penyokong sendiri?

 Bagi penjawat-penjawat politik dalam kerajaan yang memperolehi kuasa melalui pilihanraya, satu-satunya kelebihan atau gahnya mereka ialah apabila boleh menulis minit dan surat sokongan atas sebarang permohonan atau membantu apa juga masalah yang dibawa oleh rakyat.

 Ada surat permohonan dalam bentuk meminta sokongan tender, memohon kontrak, lesen, tuntutan bayaran, rayuan projek dan 1001 urusan lain yang kebanyakannya sudah tentu ada melibatkan kewangan kerajaan.

 Selalunya melalui minit dan surat sokongan itulah ahli-ahli politik yang ada jawatan boleh menolong rakyat atau mereka yang datang untuk memerlukan pertolongan.

 Bukanlah semua minit atau surat sokongan itu pasti akan beroleh kelulusan atau kejayaan kerana pegawai kerajaan atau agensi yang meluluskan itu biasanya terikat dengan peraturan-peraturan tertentu yang perlu dipatuhi.

 Namun demikian, mereka yang datang itu akan berasa separuh lega apabila surat mereka sudah diminit oleh menteri atau timbalan atau diberikan surat sokongan yang ditandatangi oleh setiausaha politik atau setiausaha sulit kanan menteri, meskipun akhirnya apa yang dipohon atau dihajati itu menemui kegagalan.

 Jika apa yang dipohon itu berjaya, tentulah lagi gembiranya mereka itu.

 Begitulah bagaimana selama ini sistem parti politik menguasai kerajaan berjalan dalam sebuah negara demokrasi seperti Malaysia ini.

 Bagaimanapun, dengan peraturan baru yang memansuhkan amalan menulis minit dan surat sokongan itu, kerugian bukan saja kepada mereka yang ada jawatan dalam kerajaan, tetapi juga penyokong dan rakyat yang selama ini menyokong perubahan.

 Ramai yang datang menemui menteri, timbalan menteri atau setiausaha politik misalnya, untuk tujuan meminta pertolongan terpaksa pulang dengan tangan kosong kerana tiada apa-apa bantuan yang boleh mereka perolehi.

 Menteri atau timbalan menteri dalam kerajaan baru ini tiada kuasa lagi untuk menulis minit kepada ketua setiausaha, pengerusi agensi di bawah kementeriannya sendiri, pengarah atau pelbagai penjawat jawatan kanan lain yang ada kuasa dari segi pentadbiran dan meluluskan sesuatu perkara.

 Begitu juga dengan setiausaha politik dan setiausaha sulit kanan menteri, mereka juga tiada hak lagi menulis surat sokongan kepada pengarah atau pengerusi agensi kerajaan jika ada sesiapa datang meminta pertolongan.

 Dalam waktu yang sama, tiadanya lagi amalan menulis minit itu seperti melepaskan menteri, timbalan menteri dan lain-lain penjawat itu daripada bebanan peranan menolong rakyat, meskipun ketika berkempen sebelum ini laungan meminta kuasa itulah yang dijerit ke sana sini.

 Apa jadi akhirnya?

 Akhirnya yang pasti ialah sistem parti menguasai kerajaan dengan sendirinya sudah pun terhapus dan yang benar-benar berkuasa dalam kerajaan sekarang tentulah ketua setiausaha, pengarah-pengarah, setiausaha bahagian dan penjawat kanan lainnya dalam kementerian itu.

 Di peringkat agensi atau GLC pula, sudahnya yang benar-benar ada kuasa, walaupun setelah kerajaan bertukar tangan ialah ketua pengarah, pengarah urusan dan CEO yang bukan daripada kalangan orang politik.

 Tetapi, siapa yang bertanding dalam pilihanraya dan siapa yang akhirnya dapat kuasa berganda secara percuma?

 Sihatkah perkara ini kepada masa depan Pakatan Harapan?

 Mampukah Pakatan Harapan terus bertahan dalam pilihanraya akan datang, sedangkan rungutan sudah semakin banyak kedengaran, malah ada yang sudah mula bosan dengan menteri dan timbalan menteri Pakatan Harapan yang tiada kuasa ini.
(ShahbudinHusin 02/11/2018).

0

0

votes
Article Rating
Kongsikan artikel ini


APA ASET 1MDB YANG TINGGAL?, TANYA KHAIRUDDIN KEPADA NAJIB

LANUN BUGIS’ @ NAJIB TUN RAZAK TOLONG SENARAIKAN APA ASET SYARIKAT 1MDB ADA UNTUK DICAIRKAN BAGI BAYAR HUTANG?! KENAPA DULU DIA TAK BUAT?!

 Saya nampak ‘lanun bugis’ @ najib tun razak dah semakin sewel dan cuba nak ‘tegakkan benang yang basah!!’

 Beliaulah penyangak bersama jho low serta kuncu-kuncu mereka yang menyamun khazanah kerajaan dan duit rakyat!!

 Tetapi pada hari ini penyangak najib tun razak yang berkeperibadian ‘penyamun’ cuba nak bercakap seolah-olah beliau adalah tok imam masjid!!

 Mana boleh seorang ‘penyamun’ seperti najib tun razak nak mempamerkan keperibadian seperti ulama?!

 Tolong tanya ‘lanun bugis’ najib tun razak aset apa yang syarikat 1mdb ada untuk dicairkan bagi melupuskan hutang-hutang1mdb  natijah dari perbuatan samunan beliau berserta kuncu-kuncunya?!
Saya minta najib tun razak senaraikan secara terperinci aset-aset syarikat 1mdb dengan nilaiannya sekali untuk dipamerkan kepada pengetahuan  keseluruhan rakyat di tanahair kita yang boleh dicairkan untuk membayar hutang-hutang ciptaan beliau ketika memimpin kerajaan kleptokrasi dulu!!
 Dulu penyangak najib tun razak terpaksa salahguna kuasa untuk menggunakan duit-duit dari pelbagai agensi-agensi kerajaan untuk bayar kadar faedah hutang-hutang syarikat 1mdb!!

 Kenapa pada waktu itu ‘lanun bugis’ najib tun razak tidak mahu  lupuskan aset-aset syarikat 1mdb untuk melangsaikan semua kadar faedah serta hutang-piutang syarikat tersebut?!

 Mengapa beliau tidak buat sepertimana dia bercakap pada hari ini?!

 Kini penyangak najib tun razak nak cuba cakap pandai pulak semata-mata berniat untuk tutup kemungkaran dia sendiri!!

 Sebab itu saya katakan bahawa pihak penguatkuasa undang-undang harus tangkap penyangak najib tun razak, rosmah mansor, riza aziz, jho low serta kuncu-kuncu mereka di bawah akta SOSMA di atas pengkhianatan mereka mensabotaj ekonomi negara!!

 Kesemua mereka harus ditangkap tanpa bicara sepertimana beliau buat pada saya dahulu!! Kemudian kesemua penyangak-penyangak ini mesti dipaksa untuk pulangkan semua hasil samunan yang mereka masih simpan di luar negara!!

 Bagi tahu ‘lanun bugis’ @ najib tun razak agar duduk diam-diam dan hanya bercakap dalam kamar mahkamah apabila dia didakwa pada bulan februari tahun 2019 nanti!!

 Sekarang suruh dia duduk senyap-senyap cukuplah kerana suara penyangak najib tun razak ini pun amat memualkan keseluruhan rakyat malaysia!!

 Ikhlas dari;
 KHAIRUDDIN ABU HASSAN
 3 November 2018

0

0

votes
Article Rating
Kongsikan artikel ini


BAJET YANG MEMBUATKAN PEMBANGKANG TERDIAM AKHIRNYA

 Rasanya tidak perlu lagi disebut satu persatu atau didetailkan secara mendalam mengenai kandungan Bajet 2019 yang dibentangkan oleh Menteri Kewangan, Lim Guan Eng di Dewan Rakyat, semalam.

 Semua orang tentunya sudah sedia maklum mengenai bajet yang pertama kali dibentangkan oleh sebuah kerajaan baru selain BN sejak negara merdeka lebih 61 tahun yang lalu.

 Apa pasti, bajet ini sangat menggembirakan rakyat dengan peruntukan yang menyeluruh untuk semua sektor, manakala bantuan atau kemudahan-kemudahan yang disediakan untuk rakyat berpendapatan rendah pula sangat memuaskan hati.

 Dari segi peruntukan, sama ada untuk pendidikan, perbelanjaan untuk syiar Islam, bantuan kepada sekolah-sekolah, bantuan sara hidup, subsidi minyak, skim bantuan untuk pekebun getah, kemudahan menggunakan pengangkutan awam, membekukan kenaikan tol, memansuhkan tol motorsikal  dan sebagainya – semuanya dilihat mampu memberi kepuasan yang sepatutnya kepada rakyat.

 Setelah rakyat bersatu tenaga dan kemudian berpuas hati dapat menumbangkan kerajaan kleptokrasi pada 9 Mei lalu dan seterusnya menyaksikan Najib Razak serta Rosmah Mansor didakwa di mahkamah, Bajet 2019 ini boleh dikata  kepuasan ketiga bagi rakyat negara ini.

 Akhirnya, jangkaan pembangkang, khususnya ramalan Najib sendiri bahawa Bajet 2019 akan menyaksikan banyak pemotongan perbelanjaan, penjimatan yang ketat dan kebaikannya hanya sedikit kepada rakyat, tidak seperti apa yang dilakukan oleh BN selama ini, ternyata meleset sama sekali.

 Dari segi peruntukan, Bajet 2019 dijangka membelanjakan sejumlah RM314.5 bilion dan ini adalah lebih tinggi berbanding Bajet 2018 yang hanya memperuntukkan RM290.4 bilion.

 Di sebalik penghapusan cukai GST yang membuatkan kerajaan terdahulu senang-senang mengaut RM42 bilion setahun daripada poket rakyat, kerajaan baru Pakatan Harapan, meskipun tanpa bantuan kewangan cukai GST, ternyata lebih mampu menyediakan perbelanjaan yang lebih besar untuk kepentingan rakyat.

 Ini dengan sendirinya memperlihatkan Pakatan Harapan mampu mentadbir negara ini dengan lebih baik berdasarkan amalan jimat cermat, tiada pembaziran, mengurangkan ketirisan dan mengelakkan skandal kewangan serta aktiviti penyamunan wang rakyat.

 Kemampuan merangka bajet yang baik dan memuaskan hati rakyat ini juga membuat UMNO jadi terdiam dan terkedu di mana akhirnya hanya ulasan remeh-temeh yang kedengaran daripada mulut para pemimpinnya seperti dikatakan “copy paste” daripada BN dan bajet kering, bahkan Zahid Hamidi menolak bajet ini, meskipun beliau sendiri ditolak oleh Pemuda UMNO agar bercuti daripada jawatannya.

 Realitinya, dengan bajet yang sebegini baik, walaupun baru tidak sampai enam bulan mengambil alih kerajaan, dan sudah tentu tahun-tahun seterusnya bajet yang dibentangkan akan bertambah baik lagi, ini adalah mimpi ngeri kepada UMNO dan BN serta akan meletakkan mereka berada lebih lama lagi di kerusi pembangkang di negara ini.
(ShahbudinHusin 03/11/2018)

0

0

votes
Article Rating
Kongsikan artikel ini


NAJIB, BELAJARLAH MENGAKUI SALAH SENDIRI!!

 Sesuatu yang orang kata “buruk perangai”  oleh  Najib Razak ialah keengganannya mengaku sehingga sekarang mengenai sebab utama kekalahan UMNO dan BN dalam pilihanraya umum 9 Mei lalu.

 Di sebalik semua orang mengakui skandal 1MDB adalah punca terbesarnya, Najib masih bertegas mendakwa kekalahan UMNO dan BN adalah  disebabkan penipuan, fitnah dan janji palsu oleh Pakatan Harapan.

 Beliau juga mendakwa padang yang tidak sama rata yang menyebabkan kekalahan BN kepada Pakatan Harapan itu.

 Lebih buruk lagi ialah pentaksub Najib sendiri yang turut tidak mahu mengakui hakikat yang sama, meskipun sudah hampir enam bergelar pembangkang.

 Sebab itu, apabila Khairy Jamaluddin menyanggah kata-kata Najib itu dengan mengingatkannya bahawa punca kekalahan BN ialah kerana 1MDB dan bukan kerana penipuan, fitnah serta janji palsu, beliau sendiri dilabel meroyan dan datang bulan.
Realitinya, penyokong setia Najib masih terkepung dengan kemajalan dalam berpolitik, pendek akal dan buruk perangai yang sama seperti Najib sendiri yang enggan mengakui kesalahan serta kelemahan – dulu kini dan selamanya.

 Jika pun mereka tidak setuju dan ingin menyanggah kenyataan KJ itu, ia sepatutnya dilawan dengan hujah dan fakta, bukan dengan serangan seperti meroyan atau datang bulan.

 Serangan terhadap KJ itu hanya memperlihatkan sesetengah pemimpin UMNO masih tidak berubah, apalagi mampu berhujah dan nampaknya hanya mahu mengekalkan budaya lama yang sudah pun ditolak rakyat dalam pilihanraya lalu.

 Dalam hal ini KJ terlihat berniat baik dan ingin melihat UMNO pulih serta mendapat semula sokongan rakyat.

 Lagi pula, selain pendakwaan sedang berjalan dan proses perbicaraan akan berlangsung tidak lama lagi, di Amerika Syarikat sendiri sudah ada yang mengakui terlibat dalam merancang penipuan berkaitan 1MDB itu.

 Maka, di celah mana ia mahu dipertahankan lagi?

 Dalam hal ini, UMNO bukan saja perlu memisahkan dirinya daripada Najib, malah jika terus membiarkan Najib menggunakan nama UMNO untuk membersihkan dirinya, parti itu tidak akan mampu bergerak ke depan dan memulihkan dirinya.

 Selagi Najib terus bergayut dengan nama UMNO, malah enggan mengakui 1MDB sebagai punca kekalahan, malah syok sendiri mendakwa penipuan, fitnah, janji palsu dan padang yang tidak sama rata sebagai sebab-sebabnya, selagi itulah UMNO akan terus suram masa depannya.

 Najib mesti belajar untuk mengakui silap dan salah sendiri. Tidak guna beliau terus mengatakan kekalahannya kerana fitnah, penipuan, janji palsu dan padang yang tidak sama rata ketika pilihanraya yang lalu.

 Siapakah yang jadi memegang kuasa, yang menguasai jentera kerajaan, menguasai seluruh media dan mampu mengupah ribuan tentera maya dalam kempen PRU14 yang lepas?

 Siapakah sebenarnya paling banyak mencipta fitnah, penipuan dan menabur janji palsu?

 Jika BN yang menguasai kerajaan  ketika itu, tetapi Najib tetap mahu mendakwa padang masih tidak sama rata, di mana logiknya Pakatan Harapan yang hanya pembangkang boleh dikatakan ada kelebihan?

 Di sebalik Najib mengatakan bahawa beliau direndam 10 kali pun hatinya tetap UMNO, ia adalah pernyataan bahawa beliau akan terus bergayut atas nama UMNO dan menggunakan sesetengah pemimpinnya untuk terus membela dan melindunginya.

 Bermakna, untuk tempoh yang lebih lama lagi UMNO akan terus memikul nama  Najib, nama Rosmah dan nama 1MDB yang tidak lagi wangi dalam hari-hari muka yang akan dilaluinya.

 Jika demikian, selain Presiden UMNO, Zahid Hamidi sendiri ada 45 kes pendakwaan, bagaimanakah UMNO mampu memulihkan dirinya dan boleh diterima dengan baik oleh rakyat jelata?
(ShahbudinHusin 04/11/2018)

0

0

votes
Article Rating
Kongsikan artikel ini


KENAPA UTUSAN BALUN NAJIB? ADAKAH INI ARAHAN ZAHID HAMIDI?

 Agak mengejutkan sebenarnya apabila Utusan, sebuah akhbar milik UMNO, tiba-tiba membalun Najib Razak dengan menggelarnya sebagai pembohong berkaitan dana RM2.6 bilion

 Melalui ruangan pojok Awang Selamat, akhbar itu menggunakan  interbiu bekas Perdana Menteri bersama Al-Jazeera baru-baru ini sebagai asas serangannya di mana beliau mendedahkan tidak tahu sumber sebenar wang yang dimasukkan ke dalam akaun peribadinya itu.

 Kata Awang Selamat, pengakuan Najib itu membuatkan rakyat dan ahli UMNO tertipu kerana selama ini mereka diberikan penjelasan bahawa ia adalah derma daripada Arab Saudi.

 Tambah tulisan akhbar itu lagi, adalah tidak masuk akal Najib tidak mengetahui sumber sebenar wang dalam jumlah yang besar itu, lebih-lebih lagi setelah pendedahan demi pendedahan yang menjuruskan wang itu sebetulnyandatang daripada Tanore Finance Corporation.

 Tanore Finance adalah sebuah firma milik Jho Low bersam Eric Tan Kim Loong.
Sehubungan itu, Awang Selamat menggesa Najib agar memohon maaf kepada semua ahli UMNO kerana pembohongan itulah yang telah menghilangkan keyakinan rakyat sehingga akhirnya BN kalah dalam PRU14 yang lalu.

 Walaupun Utusan dikira terlewat menyedari Najib telah berbohong, sedangkan media sosial dan media alternatif telah lama menyedarinya, bahkan mendedahkannya secara berterusan sehingga BN kecundang ditolak rakyat, sekurang-kurangnya kini semakin ramai sedar siapa Najib yang sebenarnya.

 Cuma, sebagai akhbar milik UMNO, serangan serta balunan Utusan terhadap Najib ini adalah sesuatu yang mengejut serta memeranjatkan.

 Tambahan lagi, meskipun tidak lagi mengetuai UMNO dan kerajaan, tetapi Najib masih lagi setia bersama parti itu, malah hubungan beliau dengan Presiden UMNO, Zahid Hamidi juga dikira masih baik.

 Realitinya Utusan adalah milik UMNO, cuma penerajunya saja yang berubah setelah Najib kalah. Sebelum ini, Pengerusi Eksekutif Utusan ialah Fatmi Che Salleh, bekas Setiausaha Politik Najib sendiri, manakala Ketua Pengaragnya ialah Aziz Ishak.

 Sebaik Zahid Hamidi mengambil alih teraju UMNO, beliau telah menukar peneraju Utusan dengan meletakkan rakan karibnya, bekas Ahli Parlimen Kulim Bandar Baru, Aziz Sheikh Fadzir sebagai Pengerusi Eksekutif, sementara jawatan Ketua Pengarang yang ditinggalkan oleh Aziz masih lagi belum diisi.

 Dengan serangan Utusan terhadap Najib semalam dan mungkin bertambah lagi di masa-masa akan datang, ramai yang kini tertanya-tanya kenapa akhbar itu tiba-tiba bertindak seperti telah melupakan segala jasa bekas Perdana Menteri itu?

 Adakah ia isyarat bahawa Utusan akan mula menjauhi Najib yang nampaknya semakin aktif membela diri sendiri dan menyerang Pakatan Harapan kebelakangan ini?

 Apakah pendirian Utusan ini merupakan arahan daripada Zahid Hamidi yang tidak mahu Najib terus menonjol dan membayangi penampilannya sebagai peneraju UMNO dan Ketua Pembangkang?

 Adakah ini juga bermakna bahawa Utusan selepas ini hanya akan memberi ruang dan sokongan kepada Zahid Hamidi saja untuk mengetuai serangan terhadap Pakatan Harapan, manakala Najib akan ditenggelamkan dengan pelbagai serangan dan balunan yang berterusan?
(ShahbudinHusin 05/11/2018)

0

0

votes
Article Rating
Kongsikan artikel ini


SEDIAKAH ANWAR BERI LALUAN UNTUK TUN M JADI PM MELEBIHI DUA TAHUN?

 Untuk kesekian kalinya, Tun Mahathir Mohamad sekali lagi mengulangi ketetapannya bahawa beliau hanya menjadi Perdana Menteri bagi tempoh dua tahun saja.

 “Saya telah berjanji akan meletakkan jawatan. Saya akan pegang janji itu.

 “Adakah anda ingat ada sebarang perkara yang saya tidak menepati janji saya.

 “Saya satu-satunya diktator yang meletak jawatan,” katanya lagi.

 Tambah Tun Mahathir lagi, sebaik meletakkan jawatan nanti,  beliau akan menyerahkan kepada Presiden PKR, Anwar Ibrahim untuk menggantikannya.

 Bagaimanapun, katanya, jika Anwar sedia memberi laluan lebih lama kepadanya menjadi Perdana Menteri, maka dapatlah beliau memegang jawatan itu sehingga dua tahun setengah lamanya.

 “Kalau dia (Anwar) izin dua tahun setengahlah (jadi Perdana Menteri),” kata Tun Mahathir berseloroh sambil melirik kepada Anwar yang duduk di sebelahnya.
Daripada reaksi Tun Mahathir kali ini, meskipun nampaknya tetap berpegang kepada janji untuk hanya menjadi Perdana Menteri selama dua tahun saja, tetapi beliau juga tiada masalah untuk memegang jawatan itu dalam tempoh yang melebihi dua tahun.

 Ia tentunya jika usaha-usaha memulihkan ekonomi dan menyelesaikan hutang-hutang negara masih tidak selesai dalam tempoh dua tahun beliau menjadi Perdana Menteri.

 Tetapi, sebagai menghormati janji yang sudah dilafazkannya itu, selain Pakatan Harapan boleh membuat ketetapan lain berhubung masa beliau sepatutnya berundur, ia juga boleh dilakukan jika Anwar sendiri yang memberi keizinan kepada Tun Mahathir untuk terus menjadi Perdana Menteri melebihi tempoh dua tahun.

 Meskipun hanya berseloroh jika Anwar memberi laluan, dapatlah beliau menjadi Perdana Menteri sehingga dua tahun setengah, hakikatnya kata-kata Tun Mahathir itu bukanlah selorohan kosong semata-mata.

 Ia barangkali menuntut Anwar untuk berfikir dengan serius tentang negara dan tidak hanya mengutamakan kepentingan peribadinya sahaja, lebih-lebih lagi jika masalah ekonomi dan hutang masih banyak yang tidak selesai.

 Pendirian Tun Mahathir itu juga nampaknya selari dengan kenyataan Setiausaha Politiknya, Zahid Md Arip baru-baru ini yang berpendapat  adalah wajar untuk Anwar sendiri memujuk Pengerusi Pakatan Harapan itu untuk menjadi Perdana Menteri bagi tempoh melebihi dua tahun.

 Ini kerana, kata beliau, tempoh masa dua tahun adalah terlalu singkat bagi Tun Mahathir menyelesaikan pelbagai masalah serta kerosakan dalam negara yang ditinggalkan UMNO dan BN yang telah mentadbir negara ini selama 61 tahun lamanya.
Kenyataan itu kemudian disusuli dengan usul Bersatu Bahagian Setiawangsa yang juga diketuai Zahid dalam mesyuaratnya 29 Oktober baru-baru ini yang membuat ketetapan agar Tun Mahathir diberi tempoh memegang jawatan Perdana Menteri selama sepenggal sehingga PRU15.

 Daripada semua rentetan itu, maksud yang paling mudah difahami ialah Tun Mahathir hanya akan senang hati menjadi Perdana Menteri melebihi tempoh dua tahun jika Anwar sendiri yang sedia memberi laluan  kepada perlanjutan tempoh masa itu.

 Jika tidak, sebagaimana dijanjikan, Tun Mahathir tetap akan berundur selepas dua tahun untuk memberi laluan kepada Anwar mengambil alih jawatan Perdana Menteri yang disandangnya sekarang.

 Persoalannya, bagaimana dengan Anwar?

 Sediakah beliau memberi keizinan untuk Tun Mahathir lebih lama menjadi Perdana Menteri atau Anwar tetap berkeras  mahu mengambil alih jawatan itu genap-genap dua tahun selepas Tun Mahathir mendudukinya sebagaimana yang dijanjikan sebelum ini?

 Atau kalau ditanya pendapat rakyat secara umum, apa agaknya pendapat mereka – Tun Mahathir perlu diberi lebih masa sebagai Perdana Menteri dan Anwar kena bersabar dulu atau Tun Mahathir wajib undur sebaik mencecah titik masa dua tahun untuk digantikan segera dengan Anwar?
(ShahbudinHusin 04/11/2018)

0

0

votes
Article Rating
Kongsikan artikel ini


MT UMNO MESTI BERANI PADA 9 NOVEMBER INI

 MT UMNO telah menetapkan 9 November ini sebagai tarikh mesyuarat untuk membincangkan kedudukan Zahid Hamidi sama ada beliau perlu bercuti atau sebaliknya sebagai Presiden UMNO.

 Difahamkan MT UMNO biasanya mengadakan mesyuarat bulanannya pada Jumaat terakhir setiap bulan, tetapi kali ini ia sengaja dilewatkan kerana Zahid Hamidi baru saja didakwa di mahkamah dengan 45 pertuduhan pada 19 Oktober lalu.

 Beberapa pihak dalam UMNO, termasuk Timbalan Presiden, Mohamad Hassan dan Pergerakan Pemuda  lebih cenderung mahukan Zahid Hamidi bercuti sementara kesnya selesai.
Alasannya ialah Zahid Hamidi harus diberi ruang menyelesaikan kesnya secara peribadi tanpa melibatkan nama UMNO.

 Begitupun, selain ada pihak lain yang mempunyai pendapat berbeza, Zahid Hamidi juga tidak menunjukkan sebarang tanda mahu berundur, malah dalam beberapa ucapannya beliau bertegas untuk terus bertahan dengan jawatannya.

 Selain itu, beliau juga sudah menjelajah ke beberapa negeri untuk bertemu akar umbi bagi menjelaskan kewajarannya tidak mahu berundur atau bercuti seketika sebagaimana yang dituntut itu.

 Dalam hal ini, mesyuarat MT pada 9 November ini dijangka akan menyaksikan wujudnya perbezaan pendapat di mana satu kumpulan mahukan Zahid Hamidi terus kekal dan satu kumpulan lagi berkehendakan beliau berundur daripada jawatannya.

 Tetapi, demi kebaikan dan masa depan parti itu, adalah penting untuk MT UMNO membuat keputusan yang betul pada 9 November nanti.

 Setelah kehilangan kuasa dan melihat bagaimana UMNO ditolak rakyat kerana terlalu membela Najib Razak yang terkait dengan skandal 1MDB sebelum ini, MT UMNO seharusnya belajar daripadanya dalam membuat keputusan berkaitan Zahid Hamidi pada 9 November ini.

 Mengekalkan lagi Zahid Hamidi di sebalik 45 kes mahkamah yang sedang dihadapinya hanya memberi makna UMNO masih tidak berubah dan kekal dengan sikap mahu mengekalkan pemimpin, biarpun dalam keadaan imejnya sudah tercalar sekali pun.

 Dalam keadaan begitu, bagaimanakah rakyat mahu kembali memberi sokongan kepada UMNO?
Lagi pula, dengan 45 pertuduhan yang sedang dihadapinya adalah tidak logik untuk mengatakan pendakwaan terhadap Zahid Hamidi itu adalah semata-mata bermotif politik dan merupakan pendakwaan terpilih.

 Bagi mereka yang mahu berfikir pula, kes yang sedang dihadapi Zahid Hamidi adalah suatu kes yang mudah, jelas dan ternampak sukar bagi beliau untuk terlepas daripadanya.

 Untuk itu, MT UMNO perlu, malah wajib menunjukkan keberaniannya dalam membuat keputusan yang lebih mementingkan masa depan parti berbanding membela mana-mana individu pada 9 November ini.

 Jika tidak, bersiaplah untuk UMNO terus ditolak yang sekaligus memberi peluant kepada Pakatan Harapan memerintah negara ini dengan lebih lama lagi.
(ShahbudinHusin 05/11/2018)

0

0

votes
Article Rating
Kongsikan artikel ini


KETINGGALAN 2,600 UNDI, RAFIZI MASIH YAKIN MAMPU MENANG BERGAYA

 Keputusan pemilihan di Sabah hujung minggu lalu tidak termasuk keputusan di cabang-cabang Pensiangan, Keningau dan Tawau yang ditangguhkan.

 Pemilihan di Keningau tergendala apabila calon Kartel (pemangku Ketua Cabang) memilih satu dewan kecil di sebelah rumah beliau yang hanya boleh memuatkan 20 orang pada satu-satu masa.

 Kawasan itu juga tidak mempunyai liputan telefon, apatah lagi liputan internet. Tujuannya jelas iaitu untuk menghalang pengundi calon lawan yang menyokong saya daripada mengundi.

 Sabtu lepas, dianggarkan lebih dari 1,000 orang pengundi saya tidak dibenarkan mengundi di Keningau.

 Keadaan yang sama berulang di Pensiangan. Sejak dari jam 8 pagi lagi, kehadiran telah mencecah ribuan dan menjelang tengahari, resit keanggotaan yang dikeluarkan (lengkap dengan nombor keanggotaan) telah mencecah sekitar 5,000 orang.

 Malangnya, JPP hanya menyediakan 2 mesin kod QR kepada calon Raymond Ahuar yang membawa 5,000 orang pengundi; dan 2 lagi kepada lawannya yang hanya membawa sekitar 200 orang. Akibatnya, proses pengundian menjadi terlalu perlahan.

 Sekitar jam 12 tengahari, liputan internet Celcom hilang. Semakan dengan Celcom menunjukkan talian gentian di stesen mereka di situ telah dipotong. Kes ini kini menjadi kes polis.

 Sekali lagi proses undian di Pensiangan tergendala. Akibatnya, menjelang jam 5 petang, ada sekitar 3,000 orang yang berada di dalam kawasan dewan mengundi tetapi beratur berasak-asak untuk masuk mengundi.

 Akibatnya, pengundian di Pensiangan juga tidak dapat diteruskan, seperti yang berlaku di Keningau sehari sebelum itu.

 Kedua-dua cabang ini dianggarkan boleh memberi margin kemenangan mencecah 3,000 kepada saya, jika pengundian dibenarkan berjalan baik dan tidak disabotaj dengan pelbagai masalah (dewan seperti reban ayam, tiada internet, mesin kod QR dan tablet yang tidak mencukupi dan lain-lain).

 Sebab itu, saya memohon supaya pendokong #Reformasi20Tahun yang telah berusaha sebaik mungkin setakat ini, untuk tidak gundah gulana walaupun digembar-gemburkan seolah-olah kita telah kalah di Sabah.

 Sebenarnya, setakat keputusan rasmi setakat ini, saingan kita hanya mendahului di Sabah dengan kelebihan undi 1,611 sahaja. Tetapi kelebihan undi ini tidak termasuk cabang-cabang utama kita iaitu Pensiangan dan Keningau.

 Kehadiran di Pensiangan dan Keningau pada hujung minggu yang lepas menunjukkan kemampuan pasukan kita menggerakkan sekurang-kurangnya 4,000 orang di kedua-dua cabang ini.

 Oleh itu, saya menyeru supaya JPP dengan segera mengumumkan pengundian di cabang-cabang yang keputusannya digantung: Pensiangan, Keningau dan Tawau.

 Saya juga mengingatkan JPP supaya tidak lagi mengulangi kesilapan yang berlaku minggu lagu, iaitu:

 – Memilih tempat mengundi tanpa talian telefon dan terlalu kecil yang tidak masuk akal dengan jumlah pengundi yang ramai

 – Tidak menyediakan mesin kod QR dan tablet yang mencukupi sedangkan JPP tahu cabang seperti Pensiangan sentiasa mengeluarkan ribuan anggota setiap pemilihan

 Saya juga yakin cabang-cabang di Sarawak akan memberi saingan yang baik dan membantu #Reformasi20Tahun merapatkan jurang.

 Saya menyeru supaya tiada tangan-tangan ghaib yang cuba menekan cabang-cabang besar yang bersama dengan #Reformasi20Tahun, seperti Cabang Julau.

 Kita hanya ketinggalan 2,600+ undi setelah 185 cabang mengundi di seluruh negara.

 Dengan undi dari Pensiangan, Keningau, Julau dan cabang-cabang lain, saya yakin kita berupaya menamatkan musim pemilihan kali ini dengan bergaya, asalkan JPP melaksanakan tugasnya dengan memastikan pengundian di cabang-cabang yang besar ini berjalan dengan lancar.

 Rafizi RamliCalon Timbalan Presiden PKR.

0

0

votes
Article Rating
Kongsikan artikel ini


RUANG APA LAGI YANG NAJIB MAHU?

Di sebalik bermulanya serangan daripada beberapa pemimpin seperti Nazri Aziz serta Khairy Jamaluddin dan akhbar milik UMNO, Utusan terhadapnya akhir-akhir ini, Najib Razak menjelaskan kemunculannya dari semasa ke semasa hanyalah bertujuan memberi pandangan dan idea bagi memperkasa UMNO, mensejahterakan rakyat dan membangunkan ekonomi negara.

 “Saya percaya berdasarkan pengalaman dan pengetahuan yang ada pada saya, saya boleh memberi sumbangan ke arah matlamat tersebut, lebih-lebih lagi sekiranya ada fitnah, pembohongan dan apa-apa fakta yang tidak betul yang dilontarkan, katanya.

 Tegasnya, beliau juga sama sekali tidak berhasrat untuk kembali semula menjadi Presiden UMNO atau Perdana Menteri kerana telah memegang jawatan itu selama sembilan tahun sebelum ini.

 Sehubungan itu, Najib berharap semua pihak akan memberi ruang kepadanya melakukan peranan dan  sumbangan itu.

 Sekali lalu memang nampak logik apa yang Najib minta dan lakukan sekarang ini, tetapi jika beliau sedar diri dan ada sedikit perasaan malu dalam dirinya, berdiam diri serta duduk diam-diam di rumah sambil menumpukan perhatian kepada kes mahkamahnya adalah pilihan yang paling baik untuk dilakukannya.

 Ini kerana beliau sudah pun ditolak rakyat pada PRU14 lalu yang berpunca daripada skandal melibatkan dirinya, kemewahan serta keborosannya berbelanja, caranya memimpin UMNO serta kerajaan dan kelemahannya sebagai ketua keluarga sehingga isteri dan ahli keluarga tertentunya dilihat turut sama mempunyai kuasa dan memperolehi banyak manfaat daripada kedudukannya.

 Tidak ada sebab lain rakyat menolak UMNO dan BN melainkan kerana benci dan meluat kepadanya serta tidak langsung lebih lama membiarkannya merosakkan negara ini.

 Jika Najib sedar realiti itu, sebenarnya tidak perlu sama sekali beliau meminta diberi peluang untuk menyumbang dan memulihkan semula UMNO kerana kedudukannya yang sudah ditolak rakyat sebelum ini mustahil memungkinkannya untuk diterima semula.

 Beliau adalah pemimpin yang gagal  dan satu-satunya pemimpin yang pernah ditolak sehingga menyebabkan UMNO kalah serta kehilangan kuasanya di peringkat Persekutuan.

 Lagi pun, dengan 38 kes mahkamah yang sedang dihadapinya, 17 kes oleh Rosmah Mansor dan mungkin puluhan pertuduhan lagi bakal menjelma, apakah Najib fikir rakyat boleh menerimanya semula?

 Tidak cukup lagikah peluang dan ruang selama sembilan tahun yang telah diberikan kepadanya selama ini?

 Lebih daripada itu, Najib juga mesti sedar bahawa UMNO sudah ada barisan kepimpinan baru sekarang ini.

 Dalam hal ini, Najib seharusnya memberi ruang dan peluang kepada barisan kepimpinan baru parti  untuk memulihkan parti melalui corak dan rekaan pilihan mereka tanpa sebarang gangguan daripadanya.

 Terus mencampuri urusan parti dengan sentiasa membayangi kepimpinan sedia ada dalam tugas dan peranannya hanya akan menambahkan kesukaran bagi UMNO untuk dipulihkan semula, selain seolah-olah beliau mahu terus berlindung atau bergantung kepada UMNO untuk berhadapan dengan kes-kes mahkamahnya.

 Jika Najib sebelum ini pernah mengecam Tun Mahathir Mohamad kerana terus campurtangan dalam urusan UMNO dan kerajaan, biar pun setelah tidak lagi menjadi Presiden UMNO, mengapakah kini beliau turut melakukan perkara yang sama?

 Berbanding Tun Mahathir yang tidak pernah ada kes mahkamah atau jenayah, sebaliknya campurtangan beliau sebelum ini semata-mata untuk kebaikan dan masa depan negara,  tetapi dengan deretan kes mahkamah yang dihadapinya sekarang yang secara tidak langsung turut sama membebankan UMNO, di manakah perasaan malu Najib sebenarnya?
(ShahbudinHusin 06/11/2018)

0

0

votes
Article Rating
Kongsikan artikel ini


ADAKAH MEREKA SAMA2 BERKEMPEN?

Siapa menang dan siapa kalah dalam pemilihan pucuk pimpinan PKR dijangka akan diketahui keputusannya pada hujung minggu ini.

 Cabang-cabang PKR di Sarawak adalah negeri terakhir melakukan pengundian pada 11 November ini sebelum Kongres Nasional PKR akan dilangsungkan pada 16 -18 November di IDCC, Shah Alam.
Pertandingan yang paling mendapat perhatian ialah perebutan jawatan Timbalan Presiden PKR antara Azmin Ali dan Rafizi Ramli.

 Sehingga ini Azmin mendahului Rafizi dengan kelebihan 2,600 undi.

 Menjelang pemilihan di Sarawak hujung minggu ini, lawatan Dr. Wan Azizah Wan Ismail ke Sarawak semalam menimbulkan pertikaian beberapa pihak dalam parti tersebut.
Mereka mengandaikan kedatangan Dr. Wan Azizah atas kapasiti Timbalan Perdana Menteri ke negeri itu adalah untuk berkempen bagi pihak tertentu menjelang pengundian hujung minggu ini.

 Tetapi, hari ini Azmin juga datang ke Sarawak dengan melakukan beberapa lawatan, bertemu warga pendidik dan mengunjungi Ketua Menteri, Abang Johari Abang Haji Openg.

 Adakah Azmin juga datang ke Sarawak atas kapasitinya sebagai Menteri Hal Ehwal Ekonomi untuk tujuan berkempen?

 Hmmmmm…….
(ShahbudinHusin 07/11/2018)

0

0

votes
Article Rating
Kongsikan artikel ini


SUDAH-SUDAHLAH NAJIB, SEJAK AWAL LAGI PUN ANDA SUDAH BERBOHONG….

 Untuk kali yang seterusnya, terutama sejak dibalun  dengan dilabel sebagai berbohong oleh Utusan berhubung isu RM2.6 bilion, Najib Razak terus mempertahankan dirinya bukan seorang pembohong, pencuri atau penyangak.

 Dalam hantaran terbaru melalui laman Facebooknya, bekas Perdana Menteri yang telah ditolak rakyat dan kini berdepan 38 pertuduhan mahkamah itu mengulangi kenyataan yang pernah dikeluarkannya sebelum ini bahawa dana RM2.6 bilion itu adalah sumbangan Almarhum Raja Abdullah dari Arab Saudi.

 Meskipun jika diimbas kembali banyak rentetan jalur cerita berhubung dana itu nampak berbeza dan tidak masuk akal, bahkan Najib sendiri dalam interbiu Al-Jazeera hanya beranggapan saja wang itu daripada Raja Abdullah berdasarkan sumbangan kecil yang pernah diterimanya sebelum itu, tetapi tentunya agak menghairankan mengapa sumbangan besar RM2.6 bilion itu disalurkan melalui Tanore Finance yang dimiliki oleh Jho Low.

 Di sini saya tidak ingin sama sekali untuk memperincikan semua renteten atau perbezaan itu kerana ramai di antara kita barangkali sudah sedia maklum mengenainya.

 Namun, jika Najib terus mendakwa dirinya bukan pembohong, pencuri dan penyangak, saya cuma ingin mengingatkan beliau dan pemakan dedaknya tentang reaksi awalnya ketika isu RM2.6 bilion itu terdedah kepada pengetahuan umum pada 2015 dahulu.
Kalaulah benar wang itu merupakan derma daripada Raja Abdullah, mengapakah Najib ketika itu beria-ia menafikan ada sebarang kemasukan wang sejumlah RM2.6 bilion itu menerusi akaun bank peribadinya?

 Tidak cukup dengan menafikannya, Najib juga menambah, kalau pun beliau mahu menyamun, tidak mungkin beliau mahu menggunakan akaun bank peribadinya bagi tujuan itu.

 Beliau juga mengancam mahu menyaman Wall Street Journal atau WSJ yang mula-mula mendedahkan perkara itu – suatu ancaman pengecut daripada Pahlawan Bugis yang tidak menjadi kenyataan sehingga sekarang.

 Hanya setelah pendedahan demi pendedahan dan selepas dirasakan tidak mampu lagi mengelak daripada kebenaran, barulah akhirnya Najib tampil mengakui ada kemasukan wang ke dalam akuan bank peribadinya dengan mendakwa ia adalah sumbangan atau derma daripada kerabat diraja Arab Saudi.

 Soalnya, jika benar wang tersebut merupakan derma daripada Raja Abdullah, mengapakah Najib menafikannya pada peringkat awal itu serta mengancam untuk menyaman WSJ?

 Mengapa tidak sejak awal-awal lagi beliau mengakuinya sebagai derma?

 Bukankah ini menunjukkan sejak awal lagi Najib sebenarnya telah pun berbohong kepada kita semua?

 Bagaimana agaknya jika selepas pendedahan awal oleh WSJ itu, mereka berhenti setakat itu saja dan tidak terus mendedahkan bukti demi bukti selanjutnya mengenai kemasukan wang melalui akaun peribadinya itu?

 Tidak mustahilkah Najib akan terus berbohong sehingga sekarang dengan menafikan wang tersebut ada dalam akaun bank peribadinya?

 Begitu pun, kalau penafian awalnya itu sudah didapati suatu pembohong, tidak mungkinkah pengakuan bahawa wang itu daripada derma Raja Abdullah merupakan suatu pembohongan juga?

 Lupakah Najib kepada suatu peringatan yang menyebut –  orang yang berbohong sekali, dia akan terus berbohong 1000 kali untuk menutup pembohongannya.

 Maka, insaf dan bertaubatlah wahai Najib…awal-awal lagi pun anda sudah berbohong, maka tentulah tidak mustahil berbohong demi berbohong itu sudah menjadi kebiasaan bagi anda.

 Kalau awal-awal pun sudah berani berbohong, memang ada munasabahnya ia juga diikuti dengan kebiasaan mencuri dan menjadi penyangak juga.

 Untuk itu, memandangkan kes RM2.6 bilion itu sudah dibawa ke mahkamah, sebaiknya Najib menyimpan saja  semua jawapan dan hujahnya di kandang salah untuk diadili oleh hakim-hakim yang bebas lagi bijaksana.

 Cuma, dengan akhbar milik UMNO, bahkan mungkin semakin ramai ahli UMNO sendiri tidak lagi mempercayai kata-katanya berhubung penafian wang RM2.6 bilion itu, Najib seharusnya makin menginsafi siapa dirinya sekarang ini.

 Kata-katanya hanya tinggal dipercayai oleh golongan pemakan dedak saja lagi sekarang ini.
(ShahbudinHusin 07/11/2018).

0

0

votes
Article Rating
Kongsikan artikel ini


JHO LOW SUDAH TIADA PASPORT, MAKIN CEMASKAH NAJIB DAN ROSMAH?

 Sebuah negara kecil di Kepulauan Caribbean, St. Kitts and Nevis membuat keputusan menbatalkan pasport yang pernah dikeluarkannya kepada Jho Low.

 Pentadbiran negara itu membuat keputusan demikian berikutan pengumuman Perdana Menteri, Tun Mahathir Mohamad bahawa Malaysia mahu menangkap ahli perniagaan terbabit berkaitan skandal 1MDB.
Sebelum ini, Malaysia juga telah membatalkan pasport milik Jho Low berkuatkuasa  15 Jun lalu atas permintaan SPRM berhubung siasatan skandal 1MDB.

 Pembatalan pasport itu tidak lain ialah bertujuan menyekat pergerakannya.

 Jho Low selama ini difahamkan mempunyai dua pasport untuk memudahkannya bergerak – satu dikeluarkan oleh Malaysia dan satu lagi oleh St. Kitts and Nevis

 Tetapi kini kedua-dua pasport itu sudah pun dibatalkan.

 Bagaimana lagi beliau mahu bergerak dari satu negara ke satu negara lain untuk bersembunyi dan melarikan diri?
Adakah ini menandakan Jho Low dengan mudah bakal ditangkap tidak lama lagi?

 Makin cemaskah Najib Razak dan Rosmah Mansor dengan perkembangan terbaru ini?

 Atau mungkinkah Jho Low masih ada pasport ketiga yang dikeluarkan oleh negara lain kepadanya?
(ShahbudinHusin 08/11/2018)

0

0

votes
Article Rating
Kongsikan artikel ini


SIAPA YANG AZMIN MAKSUDKAN?

Berikut adalah antara kata-kata yang diucapkan oleh Azmin Ali dalam majlis makan malam yang merupakan program kempennya untuk mempertahankan jawatan Timbalan Presiden PKR di Kuching, Sarawak malam tadi.

 “Kita menolak kronisme, nepotisme dan korupsi, kalau inilah semangat yang ditunjukkan oleh anggota dan pimpinan PKR Sarawak saya percaya hujung minggu ini kita akan mencipta satu lagi sejarah bahawa orang Sarawak tidak boleh dibeli oleh tauke-tauke.

 “Kita tidak ada wang berjuta-juta ringgit, kita tidak ada jet peribadi, kita hanya ada semangat dan idealisme, jangan mana-mana tauke merampas perjuangan PKR Sarawak.

 “Saya mahu SPRM teruskan siasatan bukan sahaja melihat kepada siapa yang terlibat tetapi siasat siapa dalangnya.

 “Dalang juga harus dihadapkan ke muka pengadilan, jangan runtuhkan apa yang telah kita bina selama 20 tahun, jangan kerana kerakuskan kamu nak letakkan anak kamu, nak letak pakcik kamu nak letak bapa saudara kamu, nak letak bapa kamu, kamu hina anggota yang lama berjuang menegakkan keadilan di bumi Kenyalang.”

 Siapa yang menggunakan tauke-tauke dalam pemilihan PKR?

 Siapa yang ada wang berjuta dalam PKR?

 Siapa yang ada jet peribadi dalam PKR?

 Siapa yang rakus yang nak letakkan anak, pakcik, bapa saudara dan bapa sendiri dalam PKR?

 Siapa dalang dalam pemilihan PKR, khususnya bagi perebutan jawatan Timbalan Presiden?

 Siapa? Siapa? Siapa?

 Kepada siapa sebenarnya Azmin tujukan kata-kata di atas?
(ShahbudinHusin 08/11/2018)

0

0

votes
Article Rating
Kongsikan artikel ini


MENJELANG 200 HARI PH BERKUASA, APA SUDAH JADI DENGAN JANJI MANIFESTO
100 HARI?

 Hari ini, 9 November 2018 bermakna sudah 184 hari Pakatan Harapan memerintah negara ini sejak rakyat membuat keputusan menolak BN pada pilihanraya umum 9 Mei lalu.

 Ini bererti hanya 16 hari saja lagi usia kerajaan baru ini akan mencecah usia pemerintahan selama 200 hari.

 Tetapi, menghampiri tempoh 200 hari ini, adakah Pakatan Harapan dan semua pemimpinnya masih ingat mengenai 10 janji dalam manifesto 100 hari yang pernah mereka ikrarkan kepada rakyat sebelum PRU14 lalu?

 Daripada 10 janji itu, berapa daripadanya yang telah ditunaikan dalam tempoh 100 hari sebagaimana yang dijanjikan?

 Selain menghapuskan GST dan menstabilkan harga minyak serta beberapa janji lain yang hanya dilaksanakan separuh-separuh, bagaimana dengan janji-janji yang lain?

 Bilakah hutang-hutang tidak wajar yang melibatkan peneroka Felda mahu dihapuskan sebagaimana dijanjikan, sedangkan kawasan Felda telah menyumbang 19 kerusi Parlimen kepada Pakatan Harapan?

 Sudah berapa kali Pengerusi Felda yang baru dilantik pernah turun ke tanah-tanah rancangan Felda?
Sebelum ini, barangkali ramai yang setuju dengan alasan kerajaan baru ini bahawa kekangan kewangan serta beban hutang yang tinggi adalah sebab mengapa 10 janji dalam tempoh 100 hari itu tidak dapat dilaksanakan sepenuhnya.

 Namun, mengapakah sebaik melepasi tempoh 100 hari, tiada lagi pemimpin Pakatan Harapan yang bercakap mengenainya?

 Bukankah sepatutnya, jika 10 janji itu tidak mampu dilaksanakan dalam tempoh 100 hari, mereka mesti cuba pula menunaikannya dalam tempoh 200 hari, 300 hari dan seterusnya sehingga akhirnya kesemua janji itu ditunaikan sepenuhnya?

 Ibarat janji kepada bakal isteri ketika bercinta, tidakkah jika ada janji yang tidak dapat ditunaikan sebaik berkahwin, suami yang budiman tentunya akan terus berusaha menunaikannya sama ada setahun, dua tahun atau lima tahun setelah mendirikan rumahtangga?

 Tetapi, apa sudah jadi dengan janji 100 hari itu sebenarnya?

 Atau Pakatan Harapan dan pemimpinnya yang ada jawatan dalam kerajaan sekarang sudah lupa mengenai janji 100 hari itu, di sebalik mula seronok dengan gaji puluhan ribu dan pelbagai kemudahan lain yang dinikmati?

 Tidak mengapa, jika pemimpin Pakatan Harapan sudah lupa, blog ini dengan murah hati memperturunkan semula 10 janji 100 hari itu untuk tatapan serta renungan mereka.

 Mudah-mudahan mereka tidak terus lupa diri dan sentiasa ingat bahawa selain janji dalam tempoh lima tahun yang perlu ditunaikan, 10 janji dalam tempoh 100 hari yang pernah diikrarkan juga adalah janji yang wajib yang untuk ditunaikan.

 Rakyat tidak lupa mengenainya. Selepas 100 hari, mereka akan menunggu 200 hari, 300 hari dan seterusnya untuk melihat bilakah janji itu akan menjadi kenyataan.

 Mudah-mudahan dengannya pemimpin-pemimpin Pakatan Harapan juga insaf bahawa jika kerajaan BN yang sudah berakar selama 61 tahun pun boleh ditumbangkan, menewaskan kerajaan yang hanya berusia lima tahun pada pilihanraya umum di tahun 2023 akan datang adalah ibarat mengunyah “kacang” saja mudahnya.
(ShahbudinHusin 09/11/2018).

0

0

votes
Article Rating
Kongsikan artikel ini


RAFIZI KALAHKAN AZMIN?

 Proses pemilihan PKR kini sudah berada di penghujungnya dengan negeri terakhir iaitu Sarawak akan mengadakan pengundiannya pada hujung minggu ini – 10 dan 11 November.

 Ssrentak dengan pengundian di Sarawak, tiga cabang di Sabah iaitu Tawau, Pensiangan dan Keningau juga diarah mengadakan pengundian semula pada 11 November ini.

 Di Sarawak, cabang yang paling menjadi perhatian ialah Julau kerana wujud pertambahan ahli PKR yang mendadak baru-baru ini daripada lebih 600 kepada kira-kira 13,000.

 Meskipun dipertikai banyak pihak, Biro Politik PKR semalam mengesahkan kemasukan serta keahlian semua 13,000 ahli tersebut.
Julau adalah cabang yang pro kepada Rafizi Ramli yang ketika ini sedang bersaing sengit untuk merampas jawatan Timbalan Presiden PKR daripada Azmin Ali.

 Asas untuk Rafizi bertanding ialah bagi memastikan Anwar Ibrahim tidak terhalang untuk menjadi mengambil alih jawatan Perdana Menteri daripada Tun Mahathir Mohamad.

 Ahli Parlimen Julau, Larry Sng bukan saja diketahui umum merupakan penyokong kuat Rafizi, malah secara terbuka meminta ahli-ahli PKR di cabang itu mengundi Rafizi pada hari pengundian esok.

 Secara keseluruhannya, Azmin ketika ini sedang mendahului Rafizi dengan kelebihan kira-kira 2,000 undi.

 Tetapi dengan 13,000 undi di Julau dijangka memihak kepada Rafizi dan tiga cabang di Sabah perlu mengadakan pengundian semula, keputusan pengundian di cabang-cabang lain di Sarawak esok dan lusa sudah boleh dianggap tidak lagi penting.

 Jika kedudukan undi di cabang-cabang lain di Sarawak, katalah misalnya 60 atau 70 peratus sekalipun yang memihak kepada Azmin, bekalan 13,000 undi di Julau saja sudah memadai untuk memberi kemenangan selesa kepada Rafizi untuk mengalahkan Azmin.

 Julau adalah kunci kemenangan untuk Rafizi. Jumlah13,000 undi Julau yang solid kepada Rafizi terlalu sukar untuk disaingi oleh Azmin yang mungkin mendapat undi yang berpecah-pecah daripada cabang-cabang lain di Sarawak.
(ShahbudinHusin 10/11/2018)

0

0

votes
Article Rating
Kongsikan artikel ini